title: Kari Kuivalainen

text: Kari Ilmari Kuivalainen (s. 14. marraskuuta 1960) on suomalainen muusikko. Hän lauloi ja soitti rumpuja yli 10 vuoden ajan Menneisyyden Vangit -yhtyeessä. Nykyään hän soittaa mm. The Scaffolds nimisessä yhtyeessä. Hän on tunnettu myös monista sävellys- ja sanoitustöistään sekä urastaan sooloartistina. Hän on mm. säveltänyt ja sanoittanut Riki Sorsan esittämän kappaleen "Haaveissa vainko oot mun". Kari Kuivalainen edusti Suomea Eurovision laulukilpailuissa 1986 itse tekemällään kappaleella ”Päivä kahden ihmisen”.


title: Laila Halme

text: Laila Sinikka Halme (o.s. Soppi; s. 4. maaliskuuta 1934 Jääski) on suomalainen muusikko. Hän edusti Suomea Eurovision laulukilpailussa 1963 kappaleella "Muistojeni laulu". Kappale ei saanut yhtään pistettä ja jäi jaetulle viimeiselle sijalle Alankomaiden, Ruotsin ja Norjan kanssa. Hän juonsi vuoden 1987 Euroviisukarsinnat yhdessä Lasse Mårtensonin kanssa. Myös hänen poikansa Jussi Halme esiintyi karsinnoissa.


title: Nürnbergin lentoasema

text: Nürnbergin lentoasema (saksaksi: "Flughafen Nürnberg") on kansainvälinen lentoasema Saksassa, 7 kilometriä pohjoiseen Nürnbergistä. Se on Baijerin toiseksi suurin lentoasema Münchenin lentoaseman jälkeen, Saksan 10. suurin ja Euroopan 67. suurin lentoasema. Lentoasema käsitteli vuonna 2017 yli 4 000 000 matkustajaa.


title: Nürnbergin lentoasema

text: Lentoasema sijaitsee seitsemän kilometrin päässä Nürnbergin keskustasta. Nürnbergin U-Bahn -verkoston linjalla U2 pääsee keskustasta kentälle.


title: Savoonga

text: Savoonga on kaupunki Alaskassa, Yhdysvalloissa Saint Lawrencen saarella Beringinmerellä. Kaupungin asukasluku oli vuoden 2000 väestönlaskennassa 643 (2000). Savoonga kuuluu Nomen väestönlaskenta-alueeseen (Nome Census Area).


title: Savoonga

text: Savoonga sai kaupunkioikeudet vuonna 1969. Savoonga ja saaren toinen kaupunki Gambell eivät liittyneet vuonna 1971 solmittuun "Alaska Native Land Claims Settlement Act of 1971" -lakiin vaan päättivät keskenään jakaa saaren omistuksen.


title: Savoonga

text: Savoonga on kalastajakylä, jonka asukkaista suurin osa saa elantonsa kalastamalla ja metsästämällä mursuja, hylkeitä, kalaa ja grönlanninvalaita. Savoongassa sijaitsee pieni lentoasema, jolta on lentoja Nomeen päivittäin.


title: Savoonga

text: Suurin osa Savongan asukkaista on siperianjupikkeja, vuoden 2000 väestönlaskennassa 95,3 % asukkaista oli Amerikan alkuperäiskansoihin kuuluvia.


title: Hans-Joachim Stuck

text: Hans-Joachim Stuck (s. 1. tammikuuta 1951 München, Baijeri, Saksa) on saksalainen kilpa-ajaja. Hän on maineikkaan Hans Stuckin poika. Jo nuorena hänen isänsä opetti häntä ajamaan Nürburgringillä, jonka ansiosta hän voitti Nürburgringin 24 tunnin ajon jo 19-vuotiaana 1970. Stuck oli kahdesti kolmas.


title: Hans-Joachim Stuck

text: Stuck menestyi kestävyysajoissa hyvin. 1972 hän voitti Jochen Massin kanssa Span 24 tunnin ajon Belgiassa. Ajettuaan hetken Formula 2-luokkaa Marchilla, hän siirtyi Marchin F1-talliin. Kaiken kaikkiaan Stuck ajoi seitsemän kautta Formula 1:ssä, ja saavutti 81 Grand Prix'ssä 29 MM-pistettä. Hän ajoi hetken aikaa menestyksellisesti Brabhamilla, mutta talli hankki Emerson Fittipaldin kuljettajakseen, ja Stuck sai väistyä.


title: Hans-Joachim Stuck

text: Stuck on 194 cm pitkä, joten hän ei mahtunut kunnolla F1-auton ohjaamoon. Hän luultavasti säästyi jalkavammoilta lopettaessaan F1-uransa, päinvastoin kuin muut pitkät kuljettajat, kuten Ronnie Peterson, Clay Regazzoni ja Marc Surer.


title: Hans-Joachim Stuck

text: F1-uran jälkeen Stuck jatkoi kilpailemista eripuolilla maailmaa. Hän voitti Le Mansin 24 tunnin ajon kahdesti ja DTM:n mestaruuden 1990 ja 1991.


title: Hans-Joachim Stuck

text: Vuonna 2006 hän osallistui Grand Prix Masters -sarjaan, joka on tarkoitettu entisille F1-kuljettajille.


title: Mirjam Novero-Laine

text: Mirjam Emma Novero (vuodesta 1941 Novero-Laine, 25. toukokuuta 1915 Tampere – 14. tammikuuta 1996 Helsinki) oli suomalainen näyttelijä. Hän työskenteli Tampereen Työväen Teatterissa ja Suomen Kansallisteatterissa. Hänet muistetaan myös aviomiehensä Edvin Laineen ohjaamien elokuvien "Täällä Pohjantähden alla", "Akseli ja Elina" sekä edellä mainituista koostetun "Pohjantähti"-elokuvan Kivivuoren Annana. Noveron kuuluisia elokuvarooleja ovat niin ikään Siipirikko "Niskavuoren Heta" -elokuvassa sekä naispääosa komediassa "Isäpappa ja keltanokka". Novero näytteli ainoastaan puolisonsa ohjaamissa elokuvissa.


title: Mirjam Novero-Laine

text: Novero kirjoitti myös pakinoita sekä kaksi lastenkirjaa.


title: Mirjam Novero-Laine

text: Noveron näyttelijänlahjat pantiin merkille vuonna 1939 pääosasta operetissa "Preciosa". Erityistä huomiota saivat hänen miimillinen ja äänellinen lahjakkuutensa. Hän sai syksyllä 1939 pääosan raajarikkona tyttönä näytelmässä "Katonrajassa". Valinta oli Kosti Elon ja Edvin Laineen. Keväällä 1938 Laine oli kiinnittänyt huomiota Noveroon, joka esiintyi iltanäyttelijänä "Salon ruusussa". "Katonrajassa" -näytelmässä Noverolla ja Laineella oli ensimmäinen yhteinen kohtaus. Novero näytteli Laineen tytärtä. Välirauhan aikana 1940 Novero kiinnitettiin Tampereen Työväen Teatterin iltanäyttelijäksi.


title: Mirjam Novero-Laine

text: Novero oli vuosina 1941–1989 naimisissa ohjaaja-näyttelijä Edvin Laineen kanssa. Liitto päättyi Laineen kuolemaan. Novero ja Laine tapasivat toisensa Tampereen Työväen Teatterissa. Laine järjesti puolisolleen useita elokuva- ja teatteritöitä ja Novero sai kiinnityksen Suomen Kansallisteatteriiin. Novero sai myös muutamia hieman isompia rooleja.


title: Mirjam Novero-Laine

text: Noveron ja Laineen esikoinen, Jarmo syntyi 1942. Jo vuonna 1943 Jarmo oli avustajana näytelmässä "Yrjänän emännän synti". Talvella 1944 Jarmo joutui Helsinkiin hoidettavaksi kurkkukivun ja kuumeen takia. Samaan aikaan sattuivat suurpommitukset, ja pommisuojassa vietetyn yön jälkeen pojan tila heikkeni. Matka takaisin Tampereelle oli uuvuttava ja seuraavana iltana Jarmo Laine kuoli. Tuohon aikaan Novero asui Tampereella, kun taas hänen aviomiehensä oli muuttanut Helsinkiin. Mirjam Novero lopetti teatterityönsä Jarna-lapsen synnyttyä.


title: Mirjam Novero-Laine

text: Vuonna 1996 Novero kuoli 80-vuotiaana pitkäaikaiseen sairauteen. Hänet on haudattu miehensä Edvin Laineen kanssa Helsingin Hietaniemeen: U9-6-16.


title: Intimiteatteri

text: Intimiteatteri oli helsinkiläinen teatteri, joka perustettiin vuonna 1949. Se syntyi vastaamaan kysyntää, joka modernin teatterin ja pienten näyttämöiden puolesta oli tuolloin nousussa. Teatterin ensimmäinen oma näyttämö sijaitsi Insinööritalossa.


title: Intimiteatteri

text: Teatterin perustaja ja johtaja oli Otto Mannisen ja Anni Swanin poika Mauno Manninen. Henkilökuntaan kuului alkuun Emmi Jurkka, joka pian perusti oman teatterinsa Huoneteatteri Jurkan. Mukana olivat myös mm. näyttelijät Jussi Jurkka ja Lasse Pöysti.


title: Intimiteatteri

text: Intimiteatteria johtivat myöhemmin Tommi Rinne ja Matti Ranin, jonka johtajakaudella rakennettiin Itä-Pasilaan uusi Intimin näyttämö. Talousongelmien takia Intimi ja Penniteatteri yhdistyivät vuoden 1987 alusta lasten- ja nuortenteatteriohjelmistoon keskittyneeksi Teatteri Pieneksi Suomeksi, joka puolestaan liitettiin Helsingin Kaupunginteatteriin kymmenen vuotta myöhemmin. Tiloissa toimii nykyään kaupunginteatteriin kuuluva näyttämö Studio Pasila.


title: Petter Jakob Bjerve

text: Petter Jakob Bjerve (27. syyskuuta 1913 – 12. tammikuuta 2004) oli norjalainen taloustieteilijä ja työväenpuolueen poliitikko.


title: Petter Jakob Bjerve

text: Bjerve oli Norjan valtiovarainministeri Einar Gerhardsenin kolmannessa hallituksessa vuosina 1960–1963. Häntä edelsi Trygve Bratteli ja seurasi Andreas Cappelen.


title: Hampurin lentoasema

text: Hampurin lentoasema () on kansainvälinen lentoasema Saksassa, 8,5 kilometriä Hampurista luoteeseen. Vuonna 2006 matkustajia oli 11 954 560, joka tekee siitä Saksan neljänneksi suurimman lentoaseman. Lentoasema avattiin vuonna 1911.


title: Hampurin lentoasema

text: Lentoaseman omistavat Hampurin kaupunki (51 %) ja Hochtief AirPort GmbH (49 %).


title: Runar Schauman

text: Uno Allan Runar Schauman (14. elokuuta 1908 Loimaa – 17. maaliskuuta 1977 Helsinki) oli suomenruotsalainen näyttelijä, joka toimi teatterinjohtajana Svenska Teaternissa vuosina 1954–1963. Schauman myös näytteli Svenska Teaternissa sekä muutamissa kotimaisissa elokuvissa. Hänen tunnetuimmat roolinsa ovat paroni elokuvissa "Täällä pohjantähden alla" ja "Pohjantähti" sekä Eugen Schaumanin rooli elokuvissa "Kajastus" ja "Helmikuun manifesti". Hänen poikansa on näyttelijä Göran Schauman, joka on esittänyt Eugen Schaumania venäläis-suomalaisessa yhteiselokuvassa "Luottamus" ("Doverije").


title: Runar Schauman

text: Runar Schauman oli kaukaista sukua Eugen Schaumanille. Schaumanin puoliso oli vuodesta 1934 Märta o.s. Nylander (1908–1992), ja heille syntyi kaksi poikaa.


title: Harry Kivijärvi

text: Harry Mikael Kivijärvi (25. heinäkuuta 1931 Turku – 15. huhtikuuta 2010 Espoo) oli suomalainen kuvanveistäjä. Kivijärvi tuli suuren yleisön tuntemaksi voitettuaan presidentti J. K. Paasikiven muistomerkin suunnittelukilpailun vuonna 1976.


title: Harry Kivijärvi

text: Kivijärvi kävi Turun Taideyhdistyksen piirustuskoulun vuosina 1947–1950. Hän alkoi tehdä metallisia, esittäviä pienoisveistoksia ja osallistui muun muassa kilpailuun Sibelius-monumentista figuratiivisella luonnoksella, joka tuli kilpailussa toiseksi. Hänen tunnetuimpia teoksiaan ovat kuitenkin järkälemäiset kivityöt, usein mustat tai valkeat, joiden pinnat ovat sileät ja sommittelu muodostuu usein suurista kivipaasista.


title: Harry Kivijärvi

text: Taidehistorioitsija ja eduskunnan taidekokoelman intendentti Liisa Lindgren on Harry Kivijärven tytär.


title: Harry Kivijärvi

text: Harry Kivijärvi on palkittu työstään muun muassa Pro Finlandia -mitalilla vuonna 1970 ja ruotsalaisella Prinssi Eugen -mitalilla vuonna 1987. Hän sai Ars Fennica Elämäntyöpalkinnon 2003. Vuonna 1987 hänet kutsuttiin Suomen Kuvanveistäjien liiton kunniajäseneksi.


title: Harry Kivijärvi

text: Harry Kivijärven taidekokoelma lahjoitettiin vuonna 2012 Gösta Serlachiuksen taidesäätiölle Mänttään. Kokoelmassa on yhteensä 87 taideteosta. Niistä 23 on Harry Kivijärven omia teoksia, joista 21 on isompiin ulkotiloihin tarkoitettuja teoksia ja kaksi Harry Kivijärven itse suunnittelemaa ja kutomaa gobeliinia. Kokoelman teoksista 64 on Kivijärven taidekeräilijänä hankkimia muiden taiteilijoiden teoksia. Se sisältää teoksia, joita on attribuoitu muun muassa Akseli Gallen-Kallelalle, Hugo Simbergille, Pekka Haloselle, Tyko Salliselle, Albrecht Dürerille, Marc Chagallille, Henri Matisselle, Alberto Giacomettillle ja Pablo Picassolle. Lisäksi mukana on antiikin kreikkalaista ja roomalaista taidetta sekä kiinalaista ja japanilaista taidetta.


title: Stanley Donen

text: Stanley Donen (s. 13. huhtikuuta 1924 Columbia, Etelä-Carolina, Yhdysvallat) on yhdysvaltalainen elokuvaohjaaja ja koreografi. Hänen tunnetuimpia elokuviaan ovat Gene Kellyn kanssa ohjaamat musikaalielokuvan klassikot Ilo irti ja Laulavat sadepisarat.


title: Stanley Donen

text: Jos toisin ei mainita, Stanley Donen oli elokuvan ohjaaja.


title: Leevi Linko

text: Leevi Linko () oli suomalainen näyttelijä.


title: Leevi Linko

text: Linko työskenteli järjestäjä-näyttelijänä Suomen Kansallisteatterissa.


title: Leevi Linko

text: Lingon tunnetuimmat elokuvaroolit ovat "Tuntemattoman sotilaan" vääpeli Sinkkonen ja elokuvien "Täällä Pohjantähden alla", "Akseli ja Elina" ja "Pohjantähti" herastuomari Artturi Yllö.


title: Leevi Linko

text: Linko oli naimisissa Alli Lingon kanssa, joka näytteli hänen rinnallaan rouva Yllöä elokuvassa "Täällä Pohjantähden alla".


title: Impivaara

text: Impivaara on keskeinen juonellinen ja maantieteellinen elementti Aleksis Kiven romaanissa "Seitsemän veljestä". Se on myös suomalaisen mentaliteetin ymmärtämisessä käytetty vertauskuva.


title: Impivaara

text: Impivaara tarkoittaa toisaalta Jukolan tilan takamailla sijaitsevaa vuorta ja toisaalta tilan takamaata, jonne veljekset pakenevat uudisviljelijöiksi, koska he kokevat itsensä kyvyttömiksi vastaamaan ympäristönsä vaatimuksiin. Tästä merkitys on laajentunut eräänlaiseksi mielenlaadun kuvaukseksi, ”impivaaralaisuudeksi”.


title: Impivaara

text:
Impivaaran nimi selitetään viidennessä luvussa Aapon kertomassa tarinassa Kalveasta immestä, neidosta, jonka nuoren miehen valehahmossa esiintyvä peikko vangitsi tähän vuoreen.
Ajatuksen Impivaaraan muuttamisesta esittää ensin Lauri veljesten keskustelussa talonpidon yhteisistä säännöistä. Asian ottaa uudelleen esiin Juhani lautamies Mäkelän vierailun jälkeen, kun rovasti on uhannut veljeksiä häpeärangaistuksella, jalkapuulla.


title: Impivaara

text: Impivaaran sijaintia kuvaillaan Seitsemän veljeksen viidennen luvun kuvauksessa veljesten muuttomatkasta. Matka etenee huonoa metsätietä alavassa suomaastossa ”halki synkeän salon”, sitten maasto kohoaa tultaessa ”korkealle metsäiselle maalle, jota Teerimäeksi kutsuttiin”. Korkealta mäeltä veljekset katselevat entistä elämänpiiriään. Pohjoisessa näkyy Impivaara. Veljekset ylittävät Viertolan kartanon kirkkotien ja nummen, jolla Aapon kertoman mukaan ”ennen muinoin oli kärmeitten keräjäsali”. Matka jatkuu Seunalan Matin omistaman ahon yli kohti Sompiosuota. Suon jälkeen seuraa 500 askelta pitkä korpitie, jonka päättyessä veljekset ovat määränpäässä, ”komeroisen vuoren alla”.


title: Impivaara

text: Impivaaralaisuudeksi on luonnehdittu suomalaiseen kansanluonteen oletettua taipumusta henkiseen eristäytymiseen. Impivaaralaisuus ilmenee jännitteenä ”oman kulmakunnan” ja ”avaran maailman” välillä. Kiven romaanissa eräs impivaaralaisuuden ilmentymä on veljesten kirkkomatka, joka tapahtuu ”Impivaaran oman kalenterin” mukaan ja osuu väärälle päivälle: ”Maanantai ja puhdas arkio oli tämä päivä, jota veljekset olivat pitäneet sunnuntaina…”


title: Gina Mastrogiacomo

text: Gina Mastrogiacomo (5. marraskuuta 1961 – 2. toukokuuta 2001) oli yhdysvaltalainen näyttelijä. Hän esitti Janice Rossin roolin elokuvassa "Mafiaveljet" (1990). Muita rooleja oli mm. elokuvassa "Huijari" (1997).


title: Gina Mastrogiacomo

text: Mastrogiacomo kuoli 39-vuotiaana saatuaan vaikean sydäninfektion.


title: Michael Hutchence

text: Michael Kelland John Hutchence (22. tammikuuta 1960 Sydney – 22. marraskuuta 1997 Sydney) oli australialainen muusikko, joka tuli tunnetuksi INXS-yhtyeen laulajana. INXS julkaisi ensimmäisen albuminsa vuonna 1980. Hutchence sai uransa aikana myös elokuvarooleja.


title: Michael Hutchence

text: Hutchence syntyi Sydneyssä Kelland ("Kell") ja Patricia Hutchencen pojaksi, mutta varttui Hongkongissa, jossa hän kävi King George V Schoolin. Palattuaan teini-ikänsä viimeisinä vuosina Sydneyyn hän tutustui tuleviin yhtyetovereihinsa ja perusti The Farriss Brothersiksi nimetyn kokoonpanon, josta lopulta tuli INXS.


title: Michael Hutchence

text: Hutchence löytyi kuolleena sydneyläisestä hotellihuoneesta marraskuussa 1997. Kuolinsyy jäi kiistellyksi, mutta ilmeisesti laulaja oli tehnyt itsemurhan hirttäytymällä. Hänen tiedetään käyttäneen fluoksetiinia, ja lisäksi hänen elimistöstään löytyi alkoholin ja kokaiinin käytön merkkejä.


title: Punakaali

text: Punakaali ("Brassica oleracea" var. "capitata" f. "rubra") on keräkaalin muoto. Antosyaanit, jotka aiheuttavat punakaalin punertavan värin, vaihtavat väriään maaperän pH:n mukaan. Siksi happamilla mailla kasvavista punakaaleista tulee punertavia, kun taas emäksisillä mailla kasvavista tulee sinertäviä. Punakaali on yleensä valkokaalia pienempi ja kiinteämpi ja sisältää myös enemmän C-vitamiinia.


title: Punakaali

text: Punakaalia käytetään kuten valkokaalia, mutta se on maultaan makeampi. Punakaali muuttuu sinertäväksi keitettäessä. Tämän voi estää lisäämällä keitinveteen hapanta esimerkiksi sitruunamehua tai etikkaa.


Zinc Alloy and the Hidden Riders of Tomorrow on brittiläisen glam rock -yhtye T. Rexin viides albumi. Albumi ei menestynyt kovin hyvin verrattuna T. Rexin kolmeen aikaisempaan albumiin. Silti albumilta nousi yksi hitti, "Teenage Dream". Albumin kaikki kappaleet ovat yhtyeen keulahahmo Marc Bolanin käsialaa.


title: Mairead Corrigan

text: Mairead Corrigan (s. 27. tammikuuta 1944) on pohjoisirlantilainen rauhanaktivisti. Hän perusti yhdessä Betty Williamsin kanssa 1976 rauhanliikkeen, joka järjesti laajoja mielenosoituksia ja rauhanmarsseja. Hän sai Williamsin kanssa vuoden 1976 Nobelin rauhanpalkinnon.


title: Mairead Corrigan

text: Mairead Corrigan elätti itsensä sihteerinä nuoresta iästä alkaen. Hän toimi samalla aktiivisesti kirkon avustustyössä lasten ja nuorten parissa. Hän aloitti julkisen toimintansa jouduttuaan silminnäkijäksi traagisessa onnettomuudessa, jossa hänen sisarensa kolme lasta sai surmansa. Heidän ylitseen ajoi auto, jota kuljettaneen IRA-aktivistin brittisotilaat ampuivat kesken ajomatkan. Tapahtuman silminnäkijä, Betty Williams alkoi kerätä nimikirjoituksia rauhan saamiseksi ja vastaavien järjettömien kuolemantapausten estämiseksi. Williams ja Corrigan perustivat rauhanliikkeen nimeltä Peace People. He saivat Nobelin rauhanpalkinnon vuonna 1976.


title: Mairead Corrigan

text: Mairead Corrigan-Maguire oli toukokuussa 2010 mukana "Rachel Corrie" -laivalla, joka pyrki Israelin saarron läpi Gazaan. Matka tapahtui muutama päivä sen jälkeen kun Israelin joukot surmasivat "Mavi Marmara" -laivalla yhdeksän aktivistia vastaavalla matkalla.


title: Bolan’s Zip Gun

text: Bolan´s Zip Gun on brittiläisen glam rock -yhtye T. Rexin kuudes albumi. Sitä pidetään yleisesti T. Rexin huonoimpana albumina, mikä johtuu levyn heikosta menestyksestä listoilla. Albumin kaikki kappaleet ovat yhtyeen keulahahmon Marc Bolanin käsialaa, niin kuin muutkin T. Rexin albumien kappaleet. Bolan's Zip Gunilta ei noussut yhtäkään suurta hittiä.


title: Retinoblastooma

text: Retinoblastooma on silmän verkkokalvon syöpä. Siihen sairastuvat pienet lapset, yleensä alle kolmen vuoden iässä.


title: Retinoblastooma

text: Retinoblastoomaa epäillään tavallisesti tyypillisten oireiden eli mustuaisessa näkyvän valkean heijasteen tai harvemmin karsastuksen perusteella. Retinoblastooma todetaan silmänpohjatutkimuksella.


title: Retinoblastooma

text: Suurin osa potilaista paranee, koska tauti ei toteamisvaiheessa ole yleensä ehtinyt levitä silmän ulkopuolelle.


title: Retinoblastooma

text: Retinoblastooma on lasten yleisin silmäsyöpä. Heistä jopa yli 95 % paranee taudistaan. Jos kasvain esiintyy vain yhdessä silmässä, se on useimmiten kuitenkin kasvanut suureksi ennen havaitsemista ja sokeutuneen silmän poistoleikkaus saattaa olla välttämätön. Jos kasvain esiintyy molemmissa silmissä, hoitona käytetään kasvaimen koosta riippuen mm. laserhoitoa, jäädytyshoitoa, sädehoitoa ja solunsalpaajahoitoa.


title: Retinoblastooma

text: Hoitamaton retinoblastooma voi aiheuttaa sokeuden ja nykyisin lähinnä kehitysmaissa kuolemankin. Tauti on melko usein periytyvä, ja kymmenellä prosentilla todetuista potilaista on suvussa retinoblastoomaa jo aiemmin.


title: Retinoblastooma

text: Retinoblastooma, verkkokalvon varhaissolusyöpä, on harvinainen silmän sisäinen lapsuusiän pahanlaatuinen kasvain. Siihen sairastuu vuosittain Suomessa kolmesta viiteen lasta, yksi kahdeksaatoistatuhatta elävänä syntynyttä kohti. Syntyvyyteen suhteutettuna retinoblastooman ilmaantuvuus on kaikkialla maailmassa lähes yhtä suuri. Nimensä mukaisesti se on kehittyvän verkkokalvon kasvain, joka voi joskus olla olemassa jo syntyessä. Sairastuneista kolme neljäsosaa on alle kolmivuotiaita, ja viidennen ikävuoden jälkeen retinoblastooma ei juuri tavata.


title: Retinoblastooma

text: Retinoblastooman tavallisin ensioire on leukokoria, jolla tarkoitetaan mustuaisaukossa näkyvää vaaleaa heijastetta. Se on helpompi huomata mustuaisen ollessa hämärässä suuri kuin kirkkaassa valaistuksessa. Nykyisin se huomataan usein lapsesta otetuissa salamavalokuvissa, joissa mustuainen ei näykään oranssina vaan valkeana. Leukokoria on aina aihe kiireelliseen silmätautien erikoislääkärin tarkastukseen.


title: Retinoblastooma

text: Toiseksi yleisin oire on karsastus, joka aiheutuu näköakselille työntyvästä tarkan näkemisen estävästä kasvaimesta. Suomessa retinoblastooma ei juuri koskaan aiheuta silmän kipeytymistä tai punoitusta, mutta kehitysmaissa silmän ulkopuolelle levinneet retinoblastoomatkaan eivät ole harvinaisia.


title: Retinoblastooma

text: Retinoblastooma näkyy silmänpohjatutkimuksessa verkkokalvoon liittyvänä harmaanvalkeana pesäkkeenä tai pesäkkeinä. Pesäkkeet ovat eri kokoisia ja niissä on usein kirkkaita kalkkihituja. Pitemmälle ehtineelle retinoblastoomalle on tyypillistä kasvainsolujen muodostamien satelliittien kylväytyminen silmän lasiaiseen. Verkkokalvon alle kasvavat retinoblastoomat voivat piiloutua verkkokalvon irtauman taakse. Kasvutavalla on merkitystä hoidon valinnassa.


title: Retinoblastooma

text: Retinoblastooma rajoittuu varsin pitkään silmän sisään. Se voi levitä näköhermoa myöten lukinkalvon alaiseen tilaan ja edelleen aivojen alueelle. Kasvainsolut saattavat levitä verenkierron mukana pääasiassa luustoon ja aivoihin. Tällöin kyseessä on lähes aina joko suonikalvoon tai näköhermoon kasvanut retinoblastooma. Retinoblastoomasolut voivat joskus harvoin päästä kammioveden mukana laskimoverenkiertoon tai silmän ulkopuolelta kaulan imusolmukkeisiin.


title: Retinoblastooma

text: Retinoblastooma jakautuu kliinisesti kahteen pääryhmään, periytymättömään hajatapauksina esiintyvään muotoon ja periytyvään muotoon, joka saattaa esiintyä suvuittäin. Useimmiten peritytyvä retyinoblastooma johtuu uudesta ituradan mutaatiosta ja on ensimmäinen tapaus suvussä. Molemmissa tapauksissa sen aiheuttaa verkkokalvon normaalille kehitykselle tarpeellisen ja siten retinoblastoomalta suojaavan vallitsevan geenin vaurio. Periytyvää retinoblastoomaa sairastavilla mahdollinen tautikirjo on huomattavasti itse silmäkasvainta laajempi.


title: Retinoblastooma

text: Runsas puolet retinoblastoomista aiheutuu kehittyvässä verkkokalvon solussa tapahtuneesta kahdesta peräkkäisestä mutaatiosta. Ensimmäinen inaktivoi retinoblastoomageenin yhden kopion. Jäljellä olevan kopion avulla verkkokalvon solut kasvavat ja erilaistuvat normaalisti. Jos toinenkin kopio inaktivoituu ennen solun lopullista erilaistumista, lapsi sairastuu retinoblastoomaan. Yleensä vain yksi solu ehtii läpikäydä molemmat mutaatiot. Lapsella todetaan yksi kasvainpesäke yhdessä silmässä, keskimäärin hieman alle 2 vuoden iässä.


title: Retinoblastooma

text: Kehittyvässä verkkokalvossa tapahtuneiden mutaatioiden vuoksi syntynyt retinoblastooma ei periydy seuraaville sukupolville, eikä siihen liity erityistä riskiä muihin kasvaimiin.


title: Retinoblastooma

text: Vajaat puolet retinoblastoomapotilaista on perinyt ensimmäisen mutaation vanhemmiltaan. Kaikki verkkokalvon solut ovat tällöin alttiita kehittämään retinoblastooman. Toinen mutaatio ehtii yleensä tapahtua molemmissa silmissä ja useassa kohdassa verkkokalvoa ennen solujen kypsymistä. Periytyvä retinoblastooma syntyy tyypillisesti molempiin silmiin, ja yhdessä silmässä esiintyessään se aiheuttaa useampia kasvaimia.


title: Retinoblastooma

text: Peiytyvä retinoblastooma todetaan aikaisemmin kuin periytymätön, tavallisesti alle yhden vuoden iässä. Periytyvää retinoblastoomaa sairastavalla on kaikissa soluissa yksi normaali ja yksi viallinen retinoblastoomageenin kopio. Kasvain näyttää periytyvän ikään kuin geenivirhe kulkisi suvussa autosomissa dominantisti. Todellisuudessa kyse on normaalin vallitsevan geenin viimeisenkin kopion inaktivoitumisesta.


title: Retinoblastooma

text: Suurin osa periytyvää retinoblastoomaa sairastavien lasten vanhemmista ei ole itse sairastanut retinoblastoomaa, vaan ensimmäinen mutaatio on tapahtunut yksittäisessä sukusolussa. Heidän myöhemmin syntyvillä lapsillaan ei ole erityistä riskiä saada retinoblastoomaa. Vain yhdessä kymmenesosassa tapauksista toinen vanhemmista on geenivirheen oireeton kantaja, jolloin puolet hänen lapsistaan perii poikkeavan geenin ja silloin yleensä myös sairastuu retinoblastoomaan.


title: Retinoblastooma

text: Yksittäiset kasvainpesäkkeet ovat ulkonäköltään samanlaisia retinoblastooman periytyvässä ja periytymättömässä muodossa. Jos tauti on vain potilaan toisessa silmässä, se on periytyvä aina, kun verkkokalvossa on vähintään kaksi kasvainpesäkettä. Jos pesäkkeitä on vain yksi ja lapsi on jo vähintään vuoden ikäinen, todennäköisyys puhuu periytymättömän retinoblastooman puolesta.


title: Retinoblastooma

text: Molemmissa silmissä esiintyvä retinoblastooma on aina periytyvä. Sitä sairastavilla lapsilla todetaan keskimäärin viisi kasvainpesäkettä, ja niitä voi taudin havaitsemisen jälkeen tulla lisää.


title: Retinoblastooma

text: Periytyvään retinoblastoomaan voi liittyä silmäkasvainta muistuttava aivokasvain, joka tavallisimmin syntyy käpylisäkkeeseen. Koska käpylisäke eräillä eläinlajeilla toimii valoa aistivana elimenä, tätä taudinkuvaa on ryhdytty kutsumaan trilateraaliseksi eli "kolmen silmän" retinoblastoomaksi. Osa näistä kallonsisäisistä retinoblastoomista sijaitsee käpylisäkkeestä erillään turkinsatulan seudussa. Näillä kasvaimilla on taipumus levitä aivo-selkäydinnesteen mukana muualle keskushermoston alueelle.


title: Retinoblastooma

text: Retinoblastooma voi joskus tuhoutua itsestään ja jättää jälkeensä vain kalkkiutuneen haamun kasvaimesta. Kyseessä on harvinainen ilmiö, ja useimmat itsestään parantuneeksi luullut retinoblastoomat ovat hyvänlaatuisia retinosytoomia.


title: Retinoblastooma

text: Perinnöllistä retinoblastoomaa sairastavilla ja heidän lähisukulaisillaan voi esiintyä seurannassa muuttumattomia oireettomia verkkokalvokasvaimia, jotka muistuttavat sädehoidolla parannettua retinoblastoomaa. Ne katsotaan retinoblatoomageenin virheen hyvänlaatuisiksi ilmenemismuodoiksi. Jälkimmäinen mutaatio on silloin tapahtunut lähes lopullisesti erilaistuneessa verkkokalvon solussa. Jos hyvänlaatuisuus on varmistettu kudostutkimuksella, kasvainta nimitetään retinosytoomaksi. Erittäin harvinaiset vasta aikuisiällä todetut retinoblastoomat ovat todennäköisesti syntyneet retinosytooman muututtua myöhemmin pahanlaatuseksi. Myös osa lasten retinoblastoomista saattaa kehittyä retinosytooma välivaiheenaan.


title: Retinoblastooma

text: Noin 1 %:lla periytyvää retinoblastoomaa sairastavista lapsista voidaan kromosomitutkimuksissa todeta poikkeava kromosomi 13. Retinoblastooman lisäksi tavataan hidastunutta henkistä ja liikunnallista kehitystä sekä kasvojen ja eri elinten rakenteellisia poikkeavuuksia, joiden syynä ovat retinoblastoomageenin läheisyydessä sijaitsevien geenien vauriot.


title: Retinoblastooma

text: Periytyvää tautimuotoa sairastavat ovat vaarassa sairastua myöhemmin muihin syöpäkasvaimiin. Tyypillisin sekundaarinen kasvain on useimmiten murrosiässä ilmaantuva osteosarkooma, luusyöpä, jonka suhteellinen sairastumisriski periytyvää retinoblastoomaa sairastavilla on jopa 500 kertaa normaalia suurempi. Tavallista yleisempiä ovat myös muun muassa pehmytosasyövät ja ihomelanooma. Näiden kasvainten yleisyydestä on esitetty vaihtelevia arvioita; suurin osa ei sellaista saa.


title: Retinoblastooma

text: Retinoblastooma todetaan huolellisen silmänpohjatutkimuksen perusteella. Kaikututkimuksella ja magneettikuvauksella suljetaan pois silmän ulkopuolella oleva kasvu. Niistä on myös apua, jos kasvain jää piiloon irronneen verkkokalvon taakse. Näytepalan ottaminen ei ole käytössä sen aiheuttaman leviämisvaaran vuoksi.


title: Retinoblastooma

text: Keskosten verkkokalvosairairaus ja synnynnäiset kehityshäiriöt voidaan erottaa retinoblastoomasta yllä mainituilla tutkimuksilla. Coatsin tauti, jossa poikkeavat tihkuvat verisuonet voivat aiheuttaa kasvainta muistuttavia verkkokalvon alaisia vaaleita rasvakertymiä ja verkkokalvon irtauman, voi joskus herättää epäilyn retinoblastoomasta. Myös hyvänlaatuinen verkkokalvon tukisolukasvain, astrosytooma, voi joskus muistuttaa retinoblastoomaa.


title: Retinoblastooma

text: Etäpesäkkeet ovat erittäin poikkeuksellisia kasvaimen toteamisen yhteydessä, joten rutiininomaisesta luuydinnäytteen otosta ja muista vastaavista tutkimuksista on pääsääntöisesti luovuttu. Ne ovat aiheelliset, jos erityisesti epäillään levinnyttä tautia.


title: Retinoblastooma

text: Kasvaimen mahdollisen periytyvyyden vuoksi vanhempien ja sisarusten silmänpohjat tutkitaan aina.


title: Retinoblastooma

text: Retinoblastooman hoito on Suomessa keskitetty Helsingin yliopistollisen keskussairaalan silmätautien klinikkaan Meilahdessa.


title: Retinoblastooma

text: Retinoblastooman hoidossa on pyrkimyksenä säilyttää käyttökelpoinen näkökyky, tuhota kasvain, estää sen leviäminen ja mahdollisuuksien mukaan välttää lisäämästä periytyvää tautimuotoa sairastavien riskiä saada muita pahanlaatuisia kasvaimia. Perinnöllisyysneuvonta on myös tärkeää. Geenitutkimukset, joilla virheellisen retinoblastoomageenin periytyminen voidaan osoittaa suoraan tai ennustaa kytkentäanalyysien perusteella, ovat tärkeitä perinnöllisyysneuvonnassa.


title: Retinoblastooma

text: Hyvin pienikokoiset, silmän takaosissa sijaitsevat kasvainpesäkkeet voidaan tuhota infrapunalaserilla kuumentamalla. Vastaavasti verkkokalvon etuosissa sijaitsevat pienet kasvaimet voidaan jäädyttää silmän kovakalvon läpi.


title: Retinoblastooma

text: Solunsalpaajia käytetään nykyisin yleisesti suurempien retinoblastoomien kutistamiseen ennen kuin ne tuhotaan lopullisesti laser-, jäädytys- tai sädehoidolla. Tätä hoitomuotoa käytetään pääasiassa, kun kyse on periytyvästä tautimuodosta. Periytymätöntä retinoblastoomaa sairastavan lapsen tauti on tavallisesti edennyt niin pitkälle ennen kuin se havaitaan, että silmän poisto on usein järkevämpi vaihtoehto kuin koko elimistöön vaikuttava solunsalpaajahoito. Viime vuosina hankalampia tautitapauksia hoidettaessa on ryhdytty käyttämään myös paikallisia, esimerkiksi lasiaiseen ruiskutettavia solunsalpaajia lisähoitoina.


title: Retinoblastooma

text: Jos kasvainpesäkkeet ovat pieniä, sijaitsevat lähellä toisiaan eikä niihin liity merkittävää kylvöä lasiaiseen, on mahdollista hoitaa silmä kiinnittämällä sen ulkopintaan kasvaimen kohdalle määräajaksi sädehoitolevy. Tällöin kasvaimeen voidaan antaa sädeannos ympäröivien kudosten kärsimättä paljoa. Käytössä on nykyisin beetasäteilyä tuottavia ruteniumlevyjä ja gammasäteilyä tuottavia jodilevyjä, jotka eivät vaikuta lainkaan silmäkuopan suuntaan. Tämä hoito ei lisää periytyvää retinoblastoomaa sairastavien riskiä saada myöhemmin sädehoitoalueen kasvaimia. Levysädehoitoa käytetään myös solunsalpaajahoidon jälkeen liitännäishoitona.


title: Retinoblastooma

text: Mikäli potilaalla todetaan kasvainkylvöä lasiaiseen tai kasvain uusii ja muut hoidot eivät ole olleet tehokkaita, on käytettävä perinteistä sädehoitolaitteella annettavaa ulkoista sädehoitoa. Se on tehokas hoitomuoto, mutta ympäröivien kudosten saama sädeannos altistaa etentkin periytyvää tautia sairastavia muille pahanlaatuisille kasvaimille.


title: Retinoblastooma

text: Silmän poistaminen on edelleen järkevä hoitomuoto niissä tapauksissa, joissa käyttökelpoinen näkö silmästä on pysyvästi menetetty, etenkin jos kyse on periytymättömästä taudista, jolloin toinen silmä ei ole vaarassa sairastua.


title: Retinoblastooma

text: Kallonsisäistä käpylisäkkeen tai turkinsatulan seudun retinoblastooma on vaikea parantaa. Leikkaus ei yleensä auta. Voimakas solunsalpaajahoito yhdistettynä luuytimensiirtoon, sädehoitoon tai molempiin saattaa tuhota tämänkin kasvaimen.


title: Retinoblastooma

text: Nykyisin menetelmin hoidettujen retinoblastoomapotilaiden ennuste on erinomainen ja Suomessa kuolleisuus itse silmäkasvaimeen on alle 5 %. Yhden silmän tautia sairastavien toinen silmä on terve ja ennuste on myös näön suhteen erinomainen. Kahden silmän tautia sairastavien näön ennustetta huonontavat myöhemmät uudet kasvainpesäkkeet tai aikaisemmin hoidettujen pesäkkeen uusintakasvu. Molempien ilmaantumistodennäköisyys pienenee iän karttuessa.


title: Retinoblastooma

text: Periytyvää retinoblastoomaa sairastavien ennustetta huonontavat käpylisäkken kasvaimet, osteosarkoomat ja muut pahanlaatuiset kasvaimet, joille he geenivirheensä vuoksi ovat tavallista alttiimpia).


title: Arkipäivä

text: Arkipäivä tarkoittaa vanhemmassa merkityksessä kaikkia muita päiviä paitsi sunnuntaita ja kirkollisia juhlapäiviä, tai uudemmassa merkityksessä päiviä maanantaista perjantaihin, yleisiä juhlapäiviä yleensä lukuun ottamatta.


title: Arkipäivä

text: Arkipäivät ovat rajoitusten alaisten tabupäivien ulkopuolisia päiviä. Vilkuna (1994) selittää, että viikonpäivistä on aluksi nimetty pyhä eli myöhempi sunnuntai sekä sen aatto eli lauantai, kylpypäivä (esimerkiksi muinaisnorjan "laugardag", pesupäivä, kylpypäivä). Muut olivat tavanomaisia työpäiviä eli arkipäiviä.


title: Arkipäivä

text: Laissa (esim. "laki säädettyjen määräaikain laskemisesta" ja vuosilomalaki) arkipäivällä tarkoitetaan vanhemman merkityksen mukaista käytäntöä eli lauantait lasketaan arkipäiviksi.


title: Metyyliklooriformiaatti

text: Metyyliklooriformiaatti on orgaaninen yhdiste (formiaatti), joka on huoneenlämmössä (20 °C) olomuodoltaan helposti syttyvää väritöntä nestettä, jolla on pistävä haju. Sen kemiallinen kaava on CHClO ja rakennekaava CHOCOCl. Metyyliklooriformiaatista käytetään myös nimiä "metyylikloorikarbonaatti", "kloroformihappometyyliesteri" ja "metoksikarbonyylikloridi".


title: Metyyliklooriformiaatti

text:
Metyyliklooriformiaatin moolimassa on 94,50 g/mol, sulamispiste –61 °C, kiehumispiste 71 °C, suhteellinen tiheys 1,22 g/cm (vesi = 1,0 g/cm), leimahduspiste 12 °C, itsesyttymislämpötila 504 °C ja CAS-numero 79-22-1. Metyyliklooriformiaatti liukenee veteen huonosti.
Metyyliklooriformiaatti liukenee kuitenkin kloroformiin, bentseeniin, alkoholeihin ja eettereihin.


title: Metyyliklooriformiaatti

text: Metyyliklooriformiaatti hajoaa kuumentuessaan tai palaessaan, jolloin muodostuu myrkyllisiä ja syövyttäviä huuruja sisältäen kloorivetyä (HCl) ja fosgeenia (COCl). Aine reagoi kiivaasti voimakkaiden hapettimien kanssa. Metyyliklooriformiaatti reagoi myös veden (HO) kanssa muodostaen vähitellen kloorivetyä. Syntynyt kloorivety eli suolahappo on syövyttävää ja se pystyy syövyttämään myös monia metalleja.


title: Metyyliklooriformiaatti

text: Metyyliklooriformiaatin höyry on ilmaa raskaampaa ja se voi kulkeutua maata pitkin sekä syttyä alhaisen leimahduspisteensä vuoksi myös etäällä.


title: Metyyliklooriformiaatti

text: Metyyliklooriformiaattia valmistetaan metanolin ja fosgeenin välisellä reaktiolla. Yhdistettä käytetään hyönteismyrkkynä, kyynelkaasuna ja eräiden muiden yhdisteiden, kuten dimetyylidikarbonaatin valmistuksessa.


title: Metyyliklooriformiaatti

text: Metyyliklooriformiaatti haihtuu ilmaan jo 20 °C:n lämpötilassa muodostaen nopeasti jopa terveydelle haitallisia pitoisuuksia. Aine syövyttää silmiä, ihoa ja hengitysteitä sekä syövyttää myös nieltynä. Aineelle altistumisesta voi seurata keuhkopöhö ja se aiheuttaa kyynelvuotoa. Aine on myrkyllistä vesieliöille.


title: Anafora

text: Anafora on ortodoksisen liturgian eli ehtoollisjumalanpalveluksen pääkohta, jonka aikana Pyhä Ehtoollinen siunataan. Eukaristia, kiitosuhri eli Pyhän Ehtoollisen asettaminen on ortodoksisen kirkon sakramenteista keskeisin ja tärkein. Siksi se kuuluu keskeisenä osana liturgiapalvelukseen.


title: Anafora

text: Anafora on eukaristian sydän; sen synty on pääsiäisateriassa jonka Jeesus vietti opetuslastensa kanssa; täällä hän ensi kerran asetti ehtoollisen. Apostolien aikana toimitusta kutsuttiin leivän murtamiseksi. Herran lausumat alkuperäiset Ehtoollisen siunaussanat ovat aina olleet keskeinen osa anaforaa, samoin kiitosrukous, leivän murtaminen ja maljan siunaaminen.


title: Anafora

text: Lisäksi toimitetaan epikleesi eli rukous Pyhän Hengen lähettämisestä läsnä olevan seurakunnan ja esiintuotujen Pyhien lahjojen päälle. Anafora on vuosisatojen läpi ollut liturgian ydin jonka ympärille muut liturgian osat ovat vähitellen kasvaneet. Koko kiitosuhri rakentuu sen ajatuksen ympärille että se toimitetaan kiitoksena Kristukselle hänen suuresta uhristaan maailman elämän edestä. Viini ja leipä – Jumalan omat lahjat ihmiselle – kohotetaan nyt verettömänä uhrina Jumalan eteen. Tämän jälkeen pappi lukee epikleesirukouksen ja siunaa Pyhät lahjat. Tämän rukouksen lopuksi seurakunta kumartaa maahan asti kunnioittaakseen Kristusta joka on läsnä seurakunnan keskellä.


title: Anafora

text: Seuraavaksi rukoillaan edesmenneiden isien, patriarkkojen, profeettain, saarnaajien ja tunnustajien ja erityisesti Jumalansynnyttäjän puolesta, jolle veisataan oma ylistysveisu. Mutta ei yksin kirkastettujen pyhien vaan koko maailman ja koko ihmiskunnan puolesta jatketaan nyt eukaristista rukousta. Erikseen rukoillaan oman piispan sekä erityistä huolenpitoa tarvitsevien kuten sairaiden puolesta.


title: Anafora

text: Anafora päättyy papin siunaukseen:


title: Hilda Asp

text: Hilda Maria Asp (30. heinäkuuta 1862 Urjala – 22. helmikuuta 1891 Helsinki) oli suomalainen näyttelijä, suomentaja ja kulttuurihenkilö.


title: Hilda Asp

text: Hilda Asp valittiin 19-vuotiaana Kuopion suomalaisen tyttökoulun suomen ja saksan kielen opettajaksi. Hän asui Minna Canthin luona lukuvuoden 1882–83. Hän siirtyi opettajan tehtävistä Suomalaisen Teatterin näyttelijäksi 1883, mutta pettyi muun muassa siihen, että teatteri teki pitkiä maaseutukiertueita silloin, kun nuori näyttelijätär olisi halunnut olla keskellä aatteiden taistelua pääkaupungissa. Niinpä hän otti vastaan opettajan työn Helsingissä 1887. Hän myös suomensi kaunokirjallisuutta.


title: Hilda Asp

text: Hilda Asp oli kihloissa Juho Elias Rudolf Erkon kanssa ja eli vain kolme vuotta sulhasensa kuoleman jälkeen. Hilda Aspin sisko oli Hanna Asp.


title: Pacaya

text: Pacaya on aktiivinen tulivuori Guatemalassa. Se sijaitsee lähellä maan pääkaupunkia Guatemalaa samoin kuin Antiguaa. Vuoren korkeus on noin 2 560 metriä merenpinnasta.


title: Pacaya

text: Pacaya on suosittu matkailukohde, sillä sen huipulle voi vaeltaa. Ylin rinne on laavakiveä ja osin pehmeää hiekkaa. Ylhäältä on näkymä toimivaan kraatterin. Matkatoimistot järjestävät tulivuorelle opastettuja vaelluksia, jotka alkavat 1 800 metrin korkeudesta. Osan matkaa voi ratsastaa hevosella. Vaellus kestää 2–2,5 tuntia.


title: Sonny Boy Williamson II

text: Sonny Boy Williamson (oik. Aleck Miller 1899 - 25. toukokuuta 1965) oli yhdysvaltalainen bluesia esittänyt huuliharpisti, laulaja ja lauluntekijä. Häntä kutsutaan nimellä ”Sonny Boy Williamson II” erotuksena toisesta samaa taiteilijanimeä käyttäneestä artistista (kts. Sonny Boy Williamson I).


title: Sonny Boy Williamson II

text: Aleck ”Rice” Miller syntyi Sara Jones plantaasilla Mississippin Glendorassa, joka sijaitsee Tallahatchie Countyn alueella. Syntymäaika on epäselvä. Miller itse sanoi syntyneensä 5. joulukuuta 1899. Tutkija David Evansin mielestä Miller syntyi vuoden 1912 tienoilla, ja hautakiven mukaan syntymäpäivä taas olisi 11. maaliskuuta 1908. Miller eli ja työskenteli isäpuolensa Jim Millerin ja äitinsä Millie Fordin kanssa maatilalla 1930-luvun alkupuolelle asti.


title: Sonny Boy Williamson II

text: Tuon vuosikymmenen alussa hän matkusteli Mississippin ja Arkansasin tienoilla tavaten noiden alueiden muusikoista esimerkiksi Blind Lemon Jeffersonin, Big Joe Williamsin, Elmore Jamesin, Robert Johnsonin sekä Robert Junior Lockwoodin, jonka kanssa hän myöhemmin levytti. Jo näinä vuosina Miller kehitti eloisan lavapersoonansa. Willie Dixon näki Sonny Boyn ja Robert Lockwoodin keikan 1930-luvulla Mississippin Greenvillessä, ja muistaa Millerin viihdyttäneen yleisöä erilaisilla tempuilla. Hän esimerkiksi piti huuliharppua nenänsä ja ylähuulensa välissä ja soitti ilman käsiä.


title: Sonny Boy Williamson II

text: Kun Miller eli Arkansasin Twistissä, Howlin' Wolfin siskon luona, hän opetti Wolfia soittamaan huuliharppua. Vuonna 1941 Miller pääsi muusikoksi soittelemaan radio-ohjelmaan nimeltä ”King Biscuit Time” Robert Lockwoodin kanssa. Ohjelma tuli Helena-nimisen kaupungin KFFA-radioasemalta. Radio-ohjelman sponsorina toimi Max Moore -niminen mies, joka alkoi kutsua Milleriä nimellä Sonny Boy Williamson. Takana oli yritys hyötyä tällä nimellä jo aiemmin toimineen huuliharpistin, John Lee Williamsonin, maineesta.


title: Sonny Boy Williamson II

text: Miller tosin on myöhemmin väittänyt, että hän olisi ollut ensimmäinen, joka oli käyttänyt kyseistä taiteilijanimeä. Tähän liittyen on epäilty, että Millerin antama tieto omasta syntymävuodestaan, 1908, olisi keksitty tukemaan tuota väitettä. Joka tapauksessa Miller omaksui Sonny Boy Williamson nimen nyt omaan käyttöönsä, ja John Lee Williamson kuoli muutamaa vuotta myöhemmin. Taustayhtyeen nimeksi tuli radio-ohjelman mukaan King Biscuit Boys. Tässä vaiheessa Sonny Boyn maine alkoi kasvaa maan eteläosissa, ja hän keikkaili esimerkiksi Arkansasin West Memphisissä, jossa hän esiintyi KWEM radiokanavan ohjelmassa.


title: Sonny Boy Williamson II

text: Ensimmäisen kerran Sonny Boy Williamson pääsi levyttämään vuonna 1951, Trumpet Records yhtiölle Mississippissä. Kun Trumpet Records meni konkurssiin vuonna 1955, yhtiön velkojat saivat Sonny Boyn levytyssopimuksen ja myivät sen chicagolaiselle Chess yhtiölle. Sonny Boy oli alkanut esiintyä Chicagossa jo 1953, jolloin hän soitti Elmore Jamesin yhtyeessä. Chessillä Sonny Boy Williamson levytti keskeiset kappaleensa ja levytettyjä kappaleita Chessille - tarkemmin sanottuna Chessin alaisuudessa toimineelle Checker merkille - tehtiin vuosien 1955 ja 1964 välillä on yhteensä noin seitsemänkymmentä.


title: Sonny Boy Williamson II

text: 1960-luvun bluesbuumin myötä Sonny Boy lähti kiertueelle Eurooppaan, missä hän levytti Yardbirdsin ja Animalsin kanssa. Euroopassa hän otti tavaramerkikseen hattunsa ja tavan kantaa huuliharppuja lavalla salkussa.


title: Sonny Boy Williamson II

text: Sonny Boyta pidetään omaperäisenä lauluntekijänä ja bluesin suurimpiin kuuluvana huuliharpistina. Myös ilmeikäs laulutyyli on saanut paljon kiitosta. Sonny Boyta on luonnehdittu helposti malttinsa menettäväksi mieheksi, joka kantoi usein mukanaan viskipulloa, pistoolia ja veistä. Hän pyrki pukeutumaan kalliisti ja tyylikkäästi suosien harmaita asuja. Hänen tunnetuimpia kappaleitaan ovat "Fattenin' Frogs for Snakes", "Don't Start Me to Talkin'", "Keep It to Yourself", "Your Funeral and My Trial", "Bye Bye Bird", "Nine Below Zero" ja "Help Me".


title: Hanna Asp

text: Hanna Asp (11. syyskuuta 1868 Messukylä – 23. syyskuuta 1948 Helsinki), viralliselta nimeltään Johanna Wilhelmiina Asp, oli suomalainen kirjailija, suomentaja ja opettaja.


title: Hanna Asp

text: Hanna Asp oli näyttelijänä ja suomentajana tunnetun Hilda Aspin nuorempi sisar ja Minna Canthin ja hänen tytärtensä ystävä. Hän asui Canthien luona vuosina 1882–95. Osin muistojensa pohjalta Asp kirjoitti teoksen "Minna Canth läheltä nähtynä", joka ilmestyi hänen kuolinvuotenaan 1948.


title: Hanna Asp

text: Asp suomensi Suomalaiselle teatterille näytelmiä, mm. Gabriel Laguksen "Uuden apulaisen", Victorien Sardoun komedian "Voimakkaita naisia" ja Henrik Ibsenin "Villisorsan". Lisäksi painettuina ilmestyivät hänen suomennoksensa Alphonse Daudet’n "Pikku mies" (1917) ja Henry Bordeaux’n "Kuutamosonaatti" (1943).


title: Hanna Asp

text: Hanna Asp oli ylioppilas ja toimi Salon Suomalaisen Yhteiskoulun ensimmäisenä rehtorina 1898–1901 ja vielä vuosina 1902–1905. Hän laati historiateoksen "Helsingin suomalainen tyttökoulu 25 vuotta 1905–1930", joka ilmestyi 1930.


title: Chazz Princeton

text: Chazz Princeton ("Manjōme Jun") on kuvitteellinen hahmo anime- ja mangasarjassa Yu-Gi-Oh! GX.


title: Chazz Princeton

text: Chazz Princeton on itsekäs ja ylimielinen pelaaja, joka on Jaden Yukin yksi pääkilpailijoista sarjan aikana. Chazz on akatemian yksi parhaimmista pelaajista, minkä hän itsekin tietää. Chazz kuuluu Obeliskin Sinisiin, jossa on koulun parhaimmat opiskelijat. Hän oli myös hetken aikaa oman eliittijoukkueensa johtaja, ennen kuin hän hävisi Jadenille. Chazzillä on kaksi isoveljeä Slade ja Jagger, joiden pyrkimyksenä on hallita koko maailmaa siten, että kukin heistä hallitsee yhtä seuraavista asioista: politiikka, talous ja Otteluhirviöt. Slade on politiikan huipulla ja Jagger talouden huipulla, mutta suunnitelman toteutumiseksi he haluavat Chazzista huippuottelijan.


title: Chazz Princeton

text: Ensimmäisenä vuotena tri. Crowler suosii Chazziä, sillä hänen tavoin he inhoavat Jadenia. Tämän takia Crowler pyrkii antamaan Chazzille parhaimpia kortteja ja järjestelemään otteluita näiden kahden välille. Chazz lähti pois akatemiasta, koska hän ei saanut minkäänlaista kunnioitusta. Sattumalta hän päätyy pohjoisen akatemian koululle, jossa hänen koko korttipakkansa laitetaan uusiksi. Hän myös oppii lisää tekniikoita. Pääsy pohjoisen akatemian sisälle ei ole helppoa, sillä hänen pitää kerätä 40 korttia jäisiltä vuorilta. Päästyään sisälle Chazzin on määrä voittaa 50 vastustajaa ennen kuin hän pääsisi ottelemaan akatemian parasta pelaajaa vastaan. Chazz onnistuu tehtävässään ja saa kaiken yllätykseksi sen, mitä oli hakenutkin: uusintaottelun Jadenia vastaan. Huolimatta siitä, että Chazz on kehittynyt valtavasti, hän ei kykene päihittämään Jadenia. Hän palaa takaisin Otteluakatemiaan, mutta joutuu koulun huonimpiin opiskelijoihin, Sliferin Punaisiin, joihin Jadenkin kuuluu. Chazzistä ei koskaan tule Jadenin ystävää, mutta hänen vihansa tätä kohtaan kuitenkin heikkenee sarjan aikana. Chazz myös rakastuu sarjan aikana Alexis Rhodekseen.


title: Chazz Princeton

text: Chazz käytti aluksi "Chtonian"-teemaista pakkaa ja sai tohtori Crowlerilta harvinaiset "VWXYZ"-kortit. Ensimmäisen tuotantokauden puolessa välissä hän luopuu "Chthonian"-korteistaan ja keräsi tilalle "Armed Dragon" -korttisarjan ja sen lisäksi "Ojama"-teemaiset kortit, joiden hyökkäyspisteet ovat aina 0 mutta puolustus saattaa olla korkeampi.


title: Pekka Brofeldt

text: Petter (Pekka) Fredrik Brofeldt, myöh. Pekka Aho (19. tammikuuta 1864 Lapinlahti – 1. huhtikuuta 1945 Raahe) oli suomalainen journalisti ja poliittinen aktivisti. Hän vastusti jyrkästi venäläistämispolitiikkaa ja osallistui sortovuosina ympäri maata pidettyihin salaisiin kokouksiin puhujana ja päätösten sanelijana. Hänet karkotettiin maasta, ja vuosina 1903–1905 hän oleili Ruotsissa. Siellä hän koki hengellisen herätyksen ja palattuaan alkoi toimia herätyssaarnaajana.


title: Pekka Brofeldt

text: Brofeldtin veljiä olivat Juhani ja Kaarlo Aho. He olivat papin poikia Pohjois-Savosta. He olivat kaikki kirjallisia lahjakkuuksia, joiden nimi yhdistetään muun muassa sellaisiin lehtiin kuin Uusi Suometar, Keski-Suomi, Savo, Uusi Kuvalehti, Päivälehti ja Helsingin Sanomat.


title: Pekka Brofeldt

text:
Nimellä "Pekka Aho":
Nimellä "Pekka Brofeldt":
Nimellä "Pietari Brofeldt":


title: Chess Records

text: Chess Records oli Chicagossa vuosina 1950-1975 toiminut levy-yhtiö, jolle levyttivät monet 1950- ja 1960-luvun tunnetuimmista rhythm and blues -artisteista. Yhtiön perustajana oli puolalaista alkuperää ollut Leonard Chess ja sen alkuperäinen nimi oli Aristocrat Records. Willie Dixon toimi tuottajana ja lauluntekijänä yhtiölle, joka ei ollut pelkkä julkaisuyhtiö vaan myös tuotti musiikkinsa omin voimin.


title: Chess

text: Chess on musikaali, jonka sanoitti Tim Rice ja sävelsivät Benny Andersson ja Björn Ulvaeus. Musikaalin juoni käsittelee kolmiodraamaa, jossa osallisina ovat yhdysvaltalainen ja venäläinen šakinpelaaja sekä nainen, joka rakastuu toiseen pelaajista.


title: Chess

text: Tarinan puitteina on kylmän sodan aikainen Yhdysvaltain ja Neuvostoliiton taistelu kansainvälisistä šakkimestaruuksista, joita maat havittelivat propagandatarkoituksiin. Vaikka musikaalin henkilöhahmoja ei luotu esittämään ketään tiettyä, "amerikkalaisen" hahmo perustui löyhästi šakin suurmestarin Bobby Fischeriin, kun taas tarina saattoi saada vaikutteita venäläisten suurmestarien Viktor Kortšnoin ja Anatoli Karpovin elämästä.


title: Chess

text: "Jesus Christ Superstarin" ja "Evitan" tavoin "Chessistä" julkaistiin aluksi konseptialbumi (1984). Levy menestyi hyvin. Musikaalin teatteriesitys alkoi Lontoon West End -teatterissa 1986 ja jatkui kaikkiaan kolme vuotta. Yhdysvaltain markkinoille vahvasti sovitettuna musikaali nähtiin Broadwayllä 1988; siellä näytöksiä kesti vain pari kuukautta. "Chessiä" on sittemmin herätelty lukuisina uusittuina tuotantoina, jotka usein lainaavat elementtejä sekä Lontoon että Broadwayn näytöksistä, mutta West Endissä tai Broadwayllä musikaalia ei ensiesitysten jälkeen ole nähty.


title: Chess

text: "Chessin" Suomen-ensi-ilta on syyskuussa 2018 Helsingin Svenska Teaternissa. Pääroolissa nähdään Maria Ylipää.


title: Chess

text: Konseptialbumista tuli top 10 -hitti Britanniassa, Länsi-Saksassa ja Etelä-Afrikassa. Se sijoittui 47:nneksi Billboard 200 -listalla, sijalle 39 Ranskassa, sijalle 35 Australiassa ja pysytteli seitsemän viikkoa listaykkösenä Ruotsissa. Albumi voitti lisäksi paljon arvostettuja palkintoja: Goldene Europan Saksassa, Edison Awardin Hollannissa ja Rockbjörnenin Ruotsissa.


title: Chess

text: Konseptialbumin kappale "One Night in Bangkok", jonka esittivät Murray Head ja Anders Glenmark, saavutti kolmannen sijan "Billboardin" Hot 100 -listalla. Elaine Paigen ja Barbara Dicksonin duettona esittämä "I Know Him So Well" piti Britannian singlelistan ykkössijaa hallussaan neljä viikkoa, ja voitti parhaan A-puolisinglen Ivor Novello -palkinnon. Laulusta tekivät sittemmin coverkappaleen Whitney Houston äitinsä Cissyn kanssa ("Whitney"-albumille) sekä Barbra Streisand. Streisand äänitti kappaleen alkujaan "The Broadway Albumille" (1985), mutta tilanpuutteen vuoksi se jätettiin pois ja julkaistiin vasta 1992 levyllä "Highlights from Just for the Record".


title: Chess

text: "Chess" sijoittui seitsemänneksi BBC Radio 2:n kuuntelijaäänestyksessä suosituimmasta musikaalista vuonna 2005.


title: Vesaisenlinna

text: Vesaisenlinna on Oulussa, Ylikiimingin taajaman Makasiinikankaalla sijaitseva, nykyisin urheiluseura Ylikiimingin Nuijamiesten hallinnassa oleva entinen suojeluskuntatalo. Rakennus sijaitsee osoitteessa Vesaisentie 6.


title: Vesaisenlinna

text: Puinen rakennus on valmistunut vuonna 1928, ja Nuijamiesten omistukseen se siirtyi vuonna 1972, jolloin paikallinen maamiesseura luovutti rakennuksen urheiluseuralle. Nuijamiehet jatkoi Vesaisenlinnan tanssi-iltojen järjestämistä talvikaudella lauantaisin aina 1980-luvulle saakka, jolloin perinteisen paritanssit saivat antaa tilaa nuorison discoilloille. Nuorten iltojen suosio hiipui 1990-luvun lopulle tultaessa, ja nykyisin seura järjestää enää kesälauantaitansseja Kiiminkijoen partaalla sijaitsevalla Nuijamiesten lavalla. Vesaisenlinnalla järjestetään pääasiassa seuran omia tilaisuuksia sekä bingotapahtumia.


title: Vesaisenlinna

text: Ylikiimingissä vuosittain järjestettävän Tervastiimaviikon markkina- ja perinnepäivänä 6. heinäkuuta 2006 paljastettiin Vesaisenlinnalla Suojeluskunta- ja Lotta Svärd -järjestöjen muistolaatat.


title: Vesaisenlinna

text: Ylikiimingin kunnanvaltuusto piti viimeisen kokouksensa juhlavaltuuston Vesaisenlinnassa 4. joulukuuta 2008.


title: Emilie Bergbom

text: Emilie Sofia Bergbom (7. helmikuuta 1834 Vaasa – 28. syyskuuta 1905 Helsinki) oli suomalainen kulttuurihenkilö. Hän toimi veljensä Kaarlo Bergbomin kanssa Suomalaisen Teatterin (nykyinen Kansallisteatteri) johtajana ja vastasi sen toimintaan liittyvistä käytännön asioista.


title: Emilie Bergbom

text: Emilie Bergbomin isä oli senaattori Johan Erik Bergbom ja äiti Fredrika Juliana Roschier. Hänen veljensä Ossian Wuorenheimo toimi myöhemmin senaattorina. Perhe muutti Vaasasta Viipuriin vuonna 1839 ja Emilie Bergbom aloitti opinnot Viipurin saksankielisesä tyttökoulussa. Viipurista perhe muutti Helsinkiin, jossa Bergbom jatkoi opintojaan Helsingin ruotsalaisessa tyttökoulussa. Hän opiskeli myöhemmin edelleen yksityisopettajien johdolla ja puhui hyvin ranskaa ja englantia. Lisäksi Bergbom opiskeli myös suomen kieltä.


title: Emilie Bergbom

text: Bergbom oli suomalaisuusaatteen innokas kannattaja, vaikka hän kirjoittikin kirjeensä ruotsiksi ja aikalaisten mukaan puhui suomea huonosti. Hän oli kirjailija Minna Canthin läheinen ystävä ja kävi tämän kanssa vilkasta kirjeenvaihtoa.


title: Emilie Bergbom

text: Teatterityön ohella Bergbom työskenteli vuosina 1869–1900 Suomen Hypoteekkiyhdistyksen kirjanpitäjänä ollen tehtävässä ensimmäisiä julkisessa laitoksessa toimineita naisia.


title: Motion City Soundtrack

text: Motion City Soundtrack on yhdysvaltalainen pop-punkyhtye Minneapolisisista, Minnesotasta. Yhtye on julkaissut kaksi pitkäsoittoa Epitaph Recordsin kautta. Kolmas pitkäsoitto "Even If It Kills Me" julkaistiin 18. syyskuuta 2007.


title: Motion City Soundtrack

text: Motion City Soundtrack perustettiin vuonna 1997. He julkaisivat jonkin verran EP:tä ja saivat siitä seuraajia, ennen kuin levyttivät ensisoittonsa I Am The Movie.


title: Motion City Soundtrack

text: I Am The Movie julkaistiin itsenäisesti kaksi kertaa vuonna 2002, ja se herätti nopeasti kiinnostusta Epitaph Recordsilta. Levy julkaistiin maailmanlaajuisesti vuonna 2003. Levyn suosion myötä yhtye oli keikoilla melkein koko 2003. Albumin ensimmäinen single oli "The Future Freaks Me Out", josta kuvattiin myös video, joka auttoi melkein tuntematonta bändiä enemmän kohti julkisuutta. Bändille kappaleen suosio oli ihmeellinen, koska se ei melkein edes päässyt levylle. Toinen single albumilta oli "My Favorite Accident" oli samantyylinen laulu, mutta video oli paljon dramaattisempi.


title: Motion City Soundtrack

text: 2004 yhtye lähti kiertueelle Japaniin ja Eurooppaan pop-punkyhtye Blink-182:n kanssa. Kiertueen aikana Blinkin ex-basisti Mark Hoppus mainitsi heille alkavansa tuottama musiikkia. Lause oli sanottu enemmän tai vähemmän vitsinä, mutta kiertueen viimeisenä päivänä Motionin kitaristi Joshua Cain tuli kysymään Hoppukselta, olisiko tämä kiinnostunut tuottamaan heidän seuraavan albuminsa. Hoppus suostui heti.


title: Motion City Soundtrack

text: Yhtyeen toinen albumi nauhoitettiin Kaliforniassa syksyllä 2004. Hoppus ja bändi tulivat hyvin toimeen keskenään, ja albumi yllätti heidät. Bändi tunsi suurta vapautta, kun saivat laajentaa musiikkinsa tyyliä.


title: Motion City Soundtrack

text:
Levyn nimi, Commit This To Memory, päätettiin jo alkuvaiheilla levytystä. Se otettiin kappaleesta "Hangman", jossa myös Mark Hoppus laulaa. Uusi albumi saatiin valmiiksi alkuvuodesta 2005. Albumi vuosi nettiin ladattavaksi paljon aikaisemmin.
Bändi osallistui myös ensimmäiseen Epitaph Tour -kiertueeseen, joka pidettiin helmi- ja maaliskuussa. Albumin ensimmäinen single "Everything Is Alright", jossa lauloi myös Fall Out Boyn laulaja-kitaristi Patrick Stump, sai paljon radiosoittoa ja on päässyt monille kokoelmalevyille. Toinen single oli "Hold Me Down", joka oli talviteemainen laulu. Se ei saanut yhtä suurta suosiota kuin edeltäjänsä. Levyn kolmas single oli "L.G FUAD". Kaikista singleistä kuvattiin myös videot.


title: Motion City Soundtrack

text: Yhtyeen kolmas studioalbumi "Even If It Kills Me" julkaistiin 18. syyskuuta 2007. Yhtye teki viimeiset nauhoitukset ja miksaukset keväällä 2007 New Yorkissa.


title: Motion City Soundtrack

text: Osan levystä on osa-tuottanut Adam Schlesinger (Fountains Of Wayne) ja Eli Janney (Girls Against Boys) ja osan tuottanut Ric Ocasek (The Cars). Laulajoita levyllä vierailee mm. Max Bemis (Say Anything), Rachel Minton (Zolof the Rock and Roll Destroyer) ja Shawn Harris (The Matches).


title: Takamaa (Ylöjärvi)

text: Takamaa on Ylöjärven kaupunginosa ja taajama. Takamaan tunnetuimpia asukkaita ovat Pantse ja Martti Syrjä. Kaupunginosassa on aktiivinen kyläyhdistys, koulu ja uimarantoja. Takamaan asutus on omakotitalopainotteista.


title: Kapteeni (urheilu)

text: Kapteeni on joukkueurheilussa yhdelle joukkueen jäsenistä annettava tehtävä. Se voi olla pelkästään kunnianosoitus, mutta usein kapteeni toimii myös joukkueen henkisenä ja pelillisenä johtajana sekä joissakin lajeissa puheyhteytenä joukkueensa ja ottelun erotuomarin välillä. Erotuomari voi ilmoittaa joukkueen yleiseen käyttäytymiseen liittyvät havaintonsa joukkueen kapteenille. Kapteenilla ei ole kuitenkaan sääntöihin perustuvia oikeuksia valittaa erotuomarin ratkaisuista.


title: Kapteeni (urheilu)

text:
Jalkapallossa ja salibandyssä kapteeni voidaan tunnistaa hänen vasemmassa käsivarressaan kantamastaan nauhasta. Jääkiekossa kapteenilla on rintamuksessaan vasemmalla C-kirjain, joka tulee englannin kielen sanasta "captain". Joukkueella on usein myös yksi tai useampi varakapteeni, joka ottaa tehtävän hoitaakseen varsinaisen kapteenin ollessa estynyt. Jääkiekossa varakapteenilla on rintamuksessaan vasemmalla A-kirjain, joka tulee englannin kielen sanoista "alternate captain". Joskus varakapteenista käytetään myös virallisesta poikkeavaa englanninkielistä nimitystä "assistant captain". Jääkiekossa maalivahti ei voi toimia joukkueen kapteenina tai varakapteenina, mutta jalkapallossa ja salibandyssä voi.
Jääkiekossa ja salibandyssa kapteeni on joukkueen ainoa pelaaja, jolla on oikeus keskustella sääntötulkinnoista erotuomarin kanssa.


title: Kapteeni (urheilu)

text: Kapteeniksi nimitetään usein joku joukkueen vanhimmista, kokeneimmista tai parhaista pelaajista.


title: Meksikon Grand Prix 1991

text: Meksikon Grand Prix 1991 oli 506. Formula 1 -osakilpailu. Se ajettiin 16. kesäkuuta 1991 Autódromo Hermanos Rodríguez -radalla Méxicossa. Kilpailua hallitsi Williams-talli, jonka kuljettajat Riccardo Patrese ja Nigel Mansell ajoivat kaksoisvoittoon. Kilpailua jouduttiin lyhentämään kahdella kierroksella uusintalähtöjen takia.


title: Alpha Oumar Konaré

text: Alpha Oumar Konaré (s. 2. helmikuuta 1946) on malilainen valtiomies. Hän oli Malin ensimmäinen vapailla vaaleilla valittu presidentti 1992–2002. Vuosina 2003-2008 hän oli Afrikan unionin komission puhemies.


title: Alpha Oumar Konaré

text: Konaré syntyi Kayesissa opettajan neljänneksi pojaksi. Hän opiskeli historiaa École Normale Supérieuressa Bamakossa 1965–1969 ja Varsovan yliopistossa 1971–1975. Hän työskenteli opettajana ja tutkijana ja 1981–1992 UNESCOn ja UNDP:n konsulttina.


title: Alpha Oumar Konaré

text: Konaré valittiin 1967 presidentti Modibo Keïtan US-RDA-puolueen pääsihteeriksi. Kenraali Moussa Traorén vallankaappauksen jälkeen hän toimi maanalaisessa marxisti-leninistisessä Parti malien du travail'ssa. Vuonna 1978 hän kuitenkin otti vastaan aseman Traorén hallituksessa nuoriso-, urheilu-, taide- ja kulttuuriministerinä. Hän kuitenkin erosi jo 1980. Myöhemmin hän perusti Jamana-kulttuurilehden ja Les échos -sanomalehden sekä 1991 Radio Bamakan.


title: Alpha Oumar Konaré

text: Vuonna 1990 Konaré oli perustamassa Traorén-vastaista koalitiota Alliance pour la démocratie au Mali (ADEMA). Kun 1991 Traoré syöstiin vallasta 1991, ADEMA:sta tuli poliittinen puolue ja Konarésta sen edustaja kansalliskokouksessa. Konaré valittiin presidentiksi, hän sai toisella kierroksella 69 %:llä äänistä US-RDA:n Tiéoulé Mamadou Konatéa vastaan.


title: Alpha Oumar Konaré

text: Maaliskuussa 1997 Konaré hajotti parlamentin, joka johti uusin vaaleihin huhtikuussa, joita sävyttivät vakavat organisointiongelmat. Perustuslaillinen oikeus mitätöi vaalituloksen. Oppositio boikotoi toukokuun presidentinvaaleja, joten Konaré valittiin uudelleen suurella enemmistöllä. Oppositio boikotoi myös heinäkuun parlamenttivaaleja, joten Alliance pour la démocratie au Mali (ADEMA) voitti suuren vaalivoiton ja muodosti hallituksen syyskuussa.


title: Alpha Oumar Konaré

text: Konaré vastusti kuolemanrangaistusta ja muutti Traorén ja hänen vaimonsa rangaistukset elinkautiseksi vankeudeksi. Hän järjesti myös monumentin ensimmäiselle presidentille Modibo Keïtalle. Hänet muistetaan myös Jalkapallon Afrikan-mestaruuskilpailuiden järjestämisestä Maliin 2002.


title: Alpha Oumar Konaré

text: Perustuslainmukaisten kahden kauden jälkeen Konaré jätti presidentinviran. Hänet valittiin 10. heinäkuuta 2003 Afrikan unionin komission puheenjohtajaksi. Vuonna 2007 hän ilmoitti ettei hae jatkokaudelle.


title: Carl Grimberg

text: Carl Grimberg () oli ruotsalainen historioitsija, koulutukseltaan filosofian tohtori. Grimberg kirjoitti kymmenosaisen maailmanhistorian, jonka toiset viimeistelivät. Tämä 12 tai 24 osana ja useina painoksina ilmestynyt "Världshistoria", Suomessa "Kansojen historia", on alansa kaikkien aikojen suurimpia myyntimenestyksiä. Sen ensimmäinen osa ilmestyi vuonna 1926. Teossarjaa on myyty ainakin , Suomessakin yli .


title: Carl Grimberg

text: Grimberg oli julkaissut vuodesta 1913 laajan Ruotsin historian "Svenska folkets underbara öden".


title: Carl Grimberg

text: Vaikka Grimberg ei saanut "Kansojen historia" -hanketta valmiiksi ennen kuolemaansa, saavutus on kansainvälisestikin lähes ainutlaatuinen. Ammattilaisten suhtautuminen siihen oli ristiriitaista, mutta suuri yleisö otti teoksen omakseen. Nykyisin teosta pidetään vanhentuneena, mutta luettavuuttaan ja hyödyllisyyttään se ei ole menettänyt.


title: Sakari Saarnijoki

text: Yrjö Sakari Saarnijoki (16. toukokuuta 1906 – 7. tammikuuta 1989) oli kasvi- ja metsätieteilijä. Hän oli Metsäntutkimuslaitoksen metsäbiologian tutkimusosaston professori 1963–1971. Hänen tutkimuskohteitaan olivat visakoivu ja metsäpuiden anatomiset ja morfologiset ominaisuudet.


title: Kuressaaren piispanlinna

text: Kuressaaren piispanlinna () on linna Kuressaaren kaupungissa, Viron Saarenmaalla. Linnoitus rakennettiin alun perin 1300-luvulla Saarenmaan-Läänemaan piispan tukikohdaksi, ja sittemmin se toimi linnoituksena myös Tanskan, Ruotsin ja Venäjän alaisuudessa aina vuoteen 1836 saakka, jolloin se poistettiin linnoitusluettelosta. Linnoitusta on uudistettu ja laajennettu useaan otteeseen. 1900-luvulla sen tiloja on kunnostettu ja entisöity. Nykyisin linnan tiloissa toimii Saarenmaan museo.


title: Kuressaaren piispanlinna

text: Kuressaaren piispanlinna rakennettiin Saarenmaalle, joka oli viimeinen ristiretkeläisten käsiin jäänyt virolainen muinaismaakunta. Saarenmaa kukistui vuonna 1227 ja paikalliset kapinoivat vielä sittemmin useaan otteeseen, esimerkiksi Yrjönyön kapinan aikaan vuosina 1343–1345. Ristiretkeläiset jakoivat valtaamansa alueet keskenään vuonna 1254 ja tuolloin suurimmasta osasta Saarnemaata tuli Saarenmaan-Läänenmaan piispan aluetta. Arkeologisten kaivausten perusteella Kuressaaren linnan rakentaminen alkoi todennäköisesti piispa Jakobin kaudella (1322-1338), ja ensimmäiset rakennelmat olivat Sturvoltin tornin alaosa ja tila sen merenpuoleisella sivulla. Linnan alkuperäistä rakennussuunnitelmaa ei tunneta tarkemmin, ja linnan rakentaminen jäi kesken Yrjönyön kapinan takia. Linnan päärakennusta alettiin rakentaa 1300-luvun jälkipuoliskolla. Päärakennusta ympäröi muuri ja sittemmin täytetty vallihauta. Ympärysmuuria on pidetty joskus päärakennusta noin 100 vuotta vanhempana, mutta tätä ei ole voitu todentaa löytöjen perusteella. Ensimmäinen maininta linnasta historiallisissa lähteissä on vuodelta 1381. Esilinnaa laajennettiin sittemmin 1400-luvun jälkipuolella ja 1500-luvun alkupuolella.


title: Kuressaaren piispanlinna

text: Kuressaaren piispanlinna toimi Saarenmaan-Läänenmaan piispojen toimipaikkana aina vuoteen 1559 saakka, jolloin Saarenmaan omistanut piispa Johannes V Münchhausen myi tilansa Tanskalle. Tanska ryhtyi uudistamaan linnaa 1600-luvulla tykkien tulivoiman kasvun myötä. Näihin aikoihin alettiin siirtyä keskiajalle tyypillisistä kivilinnoista linnoitusmaisiin puolustusrakennelmiin. Rakennustöissä vuodesta 1600 vuoteen 1640 rakennettiin nurkkalinnoitusten järjestelmä, jota ympäröi noin 30 metriä leveä meriveden täyttämä vallihauta. Saarenmaa siirtyi Brömsebron rauhassa vuonna 1645 Tanskalta Ruotsille. Ruotsalaiset jatkoivat linnoituksen uudistustöitä ja vuonna 1684 Erik Dahlberg ja Paul Essen aloittivat ranskalaisten linnoitusinsinöörien ideoiman projektin, jossa rakennetut suuret linnoitteet ja puolustusrakenteet ovat säilyneet näihin päiviin saakka.


title: Kuressaaren piispanlinna

text: Linnoituksen ruotsalainen varuskunta antautui venäläisille suuren Pohjan sodan aikana 8. syyskuuta 1710 ilman vastarintaa. Sen vallanneet venäläiset poistuivat vuonna 1711 ja heidän lähtiessään linnoituksen tykkitorni, päärakennuksen holveja ja puolustustornin sisäosa räjäytettiin. Linnoituksen valleja ja puolustusrakenteita kunnostettiin sittemmin 1700-luvun aikana, mutta sen päärakennus poistettiin linnoitusten luettelosta vuonna 1783. Puolustustornin yläkerrokset purettiin vuonna 1791. Monet tilat olivat käytössä viljavarastoina. Linnoitus alkoi menettää strategista merkitystään Venäjän uusien aluevaltausten jälkeen Puolan kolmannen jaon ja Suomen sodan jälkeen. Kuressaaren linnoitus poistettiin lopullisesti linnoitusten luettelosta vuonna 1836, kun Venäjä rakennutti Bomarsundin linnoituksen Ahvenanmaalle Ruotsin alueen välittömään läheisyyteen. Linnoitus myytiin vuonna 1835 Saarenmaan ritarikunnalle 3000 ruplan hintaan. Linnoituksen päärakennus kunnostettiin vuosien 1903-1912 välillä arkkitehtien Wilhelm Neumannin ja Hermann Seuberlichin johdolla. Linnoituksen perusteellinen entisöinti aloitettiin vuonna 1968 arkkitehti Kalvi Aluven johdolla ja entisöintitöiden toinen vaihe alkoi vuonna 1985. Uudet kunnostustyöt aloitettiin vuonna 2010 Euroopan unionin tuella. Kuressaaren piispanlinna on ollut vuodesta 2002 Viron aielistalla Unescon maailmanperintöluetteloon. Nykyisin linnoitus kuuluu Viron vanhimpiin museoihin lukeutuvan Saarenmaan museoon ja sen tiloissa on useita eri näyttelyjä. Museossa vierailee vuosittain 70–80 tuhatta henkilöä.


title: Kuressaaren piispanlinna

text: Kuressaaren piispanlinnan päärakennuksen pohjapiirros on suorakulmainen ja se sisältää kaksi tornia, Sturvoltin tornin linnan pohjoisosassa ja hieman korkeamman Pikk Hermannin tornin itänurkassa. Linna on rakennettu helppotyöstöisestä saarenmaalaisesta dolomiittista. Rakennuksessa on neljä siipeä, joiden keskellä on sisäpiha, minkä lisäksi rakennukseen kuuluu kellari. Sisäpihan eteläosassa on kaarikattoinen kappeli.


title: Lumo (yhtye)

text: Lumo on suomalainen rockyhtye. Lumo perustettiin Helsingissä vuonna 1998. Ensimmäinen single "Vesivehmaan jencca" ilmestyi toukokuussa 2001 ja albumi "Lumo" syyskuussa 2001.


title: Mummonkaatajat

text: Mummonkaatajat ("National Lampoon's Gold Diggers") on vuonna 2004 valmistunut yhdysvaltalainen komediaelokuva. Elokuvan ohjasi Gary Preisler ja pääosassa näyttelivät Will Friedle ja Chris Owen.


title: Mummonkaatajat

text: Elokuva tuotti Yhdysvalloissa 403 000 dollaria.


title: William Quan Judge

text: William Quan Judge (13. huhtikuuta 1851 – 21. maaliskuuta 1896) oli mystikko, esoteerikko ja okkultisti, sekä yksi Teosofisen Seuran perustajista. Hän syntyi Dublinissa Irlannissa. Judgen ollessa 13-vuotias perhe muutti Yhdysvaltoihin. Hän sai kansalaisuuden 21-vuotiaana ja valmistui lakimieheksi.


title: William Quan Judge

text: Judge oli yksi niistä seitsemästätoista, jotka kokosivat alkuperäisen Teosofisen Seuran. H.P. Blavatskyn ja Henry Steel Olcottin tavoin hän pysyi järjestössä, kun muut jättivät sen. Kun Olcott ja Blavatsky siirtyivät Intiaan, Judge jäi Yhdysvaltoihin, jossa hän piti seuran toimintaa käynnissä samalla kun työskenteli asianajajana.


title: William Quan Judge

text: Judge kirjoitti teosofisia artikkeleita useisiin teosofisiin lehtiin sekä johdantonumeron "The Ocean of Theosophy" -lehteen 1893. Hänestä tuli Teosofisen Seuran Amerikan osaston pääsihteeri 1884, Abner Doubledayn toimiessa pääjohtajana.


title: William Quan Judge

text: Blavatskyn kuoleman jälkeen 1891 Judge sekaantui Olcottin ja Annie Besantin kiistelyyn, joka koski niin sanottuja "Mahatmakirjeitä". Tämän seurauksena hän lopetti yhteistyönsä Olcottin ja Besantin kanssa 1895 ja otti enemmistön seuran Amerikan osastosta itselleen. Hän ehti johtaa uutta organisaatiotaan vuoden ennen kuolemaansa, jonka jälkeen johto siirtyi Katherine Tingleylle.


title: William Quan Judge

text: Olcottin ja Besantin johtama osasto tunnetaan nykyisin nimellä Theosophical Society - Adyar ja Judgen johtama nimellä Theosophical Society mutta usein tarkennuksella "International headquarters, Pasadena, California."


title: William Quan Judge

text: Pasadenan osastosta irtosi vuonna 1898 Temple of the People ja vuonna 1909 United Lodge of Theosophists tai ULT.


title: Hannu Rönkkönen

text: Hannu Ensio Rönkkönen (1. kesäkuuta 1950 Rantasalmi – 15. joulukuuta 2016 Pukkila) oli suomalainen ekspressionistinen taidemaalari, kuvanveistäjä, kuvataiteilija ja taidegraafikko.


title: Hannu Rönkkönen

text: Rönkkönen syntyi pienviljelijäperheeseen vanhempinaan Matti Rönkkönen ja Alma Elviira Rönkkönen o.s. Kinnunen. Rönkkösen perhe muutti Pukkilaan Hannun ollessa nelivuotias. Pukkilassa käytyjen koulujen jälkeen Rönkkönen opiskeli Savonlinnan taidelukiossa.


title: Hannu Rönkkönen

text: Rönkkönen on omien sanojensa mukaan matkustellut runsaasti ja tämän mahdollistaakseen elättänyt itseään monenlaisilla töillä taulumyynnin ohella. Hän on kertonut työskennelleensä muun muassa viinurina, siivoojana, sairaalatyöntekijänä sekä kommunistisen työväenlehti Tiedonantajan toimittajana. Hän on opiskellut myös eläinten konservointia. Aatteelliselta taustaltaan Rönkkönen pitää itseään kommunistina ja hän on kuvannut 1970-luvun taistolaista aikakauttaan muun muassa dokumenttielokuvassa "Lenin-setä asuu Venäjällä" (1987). Rönkkösen elämää monivivahteisuudessaan on kuvattu jopa vuoristoratamaiseksi.


title: Hannu Rönkkönen

text: Hannu Rönkkösen debyytti taiteilijana oli vuonna 1980 Nuorten näyttelyssä Helsingin Taidehallissa. Hänet tunnetaan ekspressionistisista ja usein suurikokoisista teoksistaan. Monet teokset kuvaavat hevosia, kuten "Poika ja hevonen" (1983) ja Pukkilan Savijoen kylässä sijainnut, vuonna 1995 paljastettu yli 70 m²:n suuruinen, kahta kyntöhevosta kuvannut latomaalaus "Kyntäjä".. "Kyntäjän" lato on sittemmin purettu. Rönkkösen teoksia kuuluu muun muassa Oulun taidemuseon (mm. Pentti Saarikosken muotokuva) ja Helsingin kaupungin taidemuseon (mm. Pentti Linkolan muotokuva) kokoelmiin.


title: Hannu Rönkkönen

text: Teos "Isä" (1987) kuvaa taiteilijan isää, Matti Rönkköstä, vähän ennen tämän kuolemaa. Yhteiskuntakriittistä "Casimirin teurastamo" -teosta on kuvattu jopa legendaariseksi. Rönkkösen muita teoksia ovat muun muassa "Omenapuu" (1987), "Botswana" (1989), "Muisto Afrikasta" (1995), "Pellonpää" (1996), "Dostojevski" (1996), "Manner" (1997), "Beckett (1998)", "Saarikoski ja Minotaurus" (1997) ja "Kafka" (2000). Eräs Rönkkösen viimeisistä teoksista, "Yrjö" (2002), kuvaa taiteilijan ystävää, pukkilalaista pitäjäneuvos Yrjö Siltalaa.


title: Hannu Rönkkönen

text: Rönkkönen loukkasi päänsä vakavasti vuonna 2004 pudottuaan tikapuilta pää edellä maahan. Tapahtuman jälkeen hän ei ole maalannut. Hänet oli ehditty vammojensa vuoksi loppusijoittaa vanhainkotiin, mutta hän toipui huomattavasti ja jopa avioitui tapahtuman jälkeen. Rönkkösen taiteilijauraa kokonaisuutena yhteenvetänyt, enimmäkseen yksityiskokoelmista koottu, Pukkilan kunnan hänen kunniakseen järjestämä näyttely "Retrospektiivi" oli esillä Galleria Kohisevassa, Pukkilassa kesällä 2012.


title: Hannu Rönkkönen

text: Hannu Rönkkönen kuoli tulipalossa kotonaan Pukkilassa joulukuussa 2016.


title: Kiihtyvä kasautuminen

text: Kiihtyvä kasautuminen (engl. "runaway accretion") on tähtitieteessä aurinkokunnan planeettojen syntyä selittävässä kasautumisteoriassa vaihe, jossa pienistä planetesimaaleista kasautui toisiinsa törmäilemällä kiihtyvällä vauhdilla planeettojen alkioita ennen oligarkkivaihetta, jossa kasvu tapahtui hitaammin.


title: Kiihtyvä kasautuminen

text: Kiihtyvän kasvun kasvuvauhti on verrannollinen kappalten massan 4/3 potenssiin, oligarkkivaiheen kasvu vain massan 2/3:een. Kiihtyvä kasvu päättyi, kun oli syntynyt monia "oligarkkeja", suuria kappaleita. Niiden koko oli noin 10 -- 10 Maan massaa eli suunnilleen 100 km.


title: Kiihtyvä kasautuminen

text: Tämä saadaan yhtälöstä


title: Kiihtyvä kasautuminen

text: 2ΣM > Σm ,


title: Kiihtyvä kasautuminen

text: missä


title: Kiihtyvä kasautuminen

text: Suurimman kappaleen koko oli noin 0,01 Maan massaa. Alussa syntyi kasaavissa törmäyksissä sattumalta muutamia muita suurempia kappaleita. Kiihtyvä kasvu johtui siitä, että suurempiin planetesimaaleihin tapahtui niiden suuremman vetovoiman takia enemmän kasaavia törmäyksiä, ja suuremmat planetesimaalit lakaisivat oman painovoimavaikutusalueensa puhtaaksi.


title: Charkula

text: Charkula on näyttävä intialainen kansantanssi Brajn alueelta, Uttar Pradeshin osavaltiosta. Tanssia tanssitaan Radhan, eli Krishnan puolison syntymäpäivänä, joka on kolme päivää Holi-juhlapäivän jälkeen. Tanssin esittävät hunnutetut naiset jotka kantavat päänsä päällä suurta monikerroksista puista ympyräisen pyramidin muotoista kynttelikköä eli charkulaa. Jokaisessa charkulassa palaa 108 öljylamppua.


title: Leikkaus (matematiikka)

text: Leikkaus on joukko-opin käsite. Joukkojen "A" ja "B" leikkaus sisältää kaikki ne alkiot, jotka kuuluvat sekä joukkoon "A" että joukkoon "B". Joukkojen "A" ja "B" leikkausta merkitään "A" ∩ "B".


title: Leikkaus (matematiikka)

text: Muodollisesti joukkojen "A" ja "B" leikkaus määritellään seuraavasti:


Leikkaus (matematiikka)


title: Santtu

text: Santtu on suomalainen miehen etunimi. Nimi on muunnos Santerista, joka taas on Aleksanteri-nimen lyhentymä.


title: Santtu

text: Väestörekisterikeskuksen tietojen mukaan nimi Santtu on vuoden 2015 loppuun mennessä annettu noin 2 774 henkilölle. Nimi alkoi yleistyä vasta 1960-luvulta lähtien, ja noin puolet Santuista on syntynyt 1980- ja 1990-luvuilla.


title: Cheraw

text: Cheraw on intialainen kansantanssi Mizoramin osavaltiosta. Tanssin uskotaan olevan Mizojen kauan sitten tuomaa ulkomaista perua oleva tanssi, sillä samanlaisia tansseja tanssitaan myös Kaukoidässä ja Filippiineillä.


title: Cheraw

text: Tanssi vaatii hyvää rytmiikkaa ja taituruutta. Neljä henkilöä tekee rytmejä pitkillä bambutikuilla ja pääesiintyjät tanssivat perinnepuvuissaan monimutkaisia rytmisiä liikkeitä keppien tahtiin. Tanssia tanssitaan kaikissa Mizoramin juhlallisuuksissa ja festivaaleissa.


title: Dalkai

text: Dalkai eli Dalkhai on intialaisten naisten heimotanssi, jota tavataan kylissä Sambalpurin alueella Orissan osavaltiossa. Tanssi on hyvin energinen ja sitä säestetään mm. suurilla miesten soittamilla Dhol-rummuilla. Rumpalit liittyvät myös usein mukaan vauhdikkaaseen tanssiin.


title: Vinous

text:
Vinous on todennäköisyyslaskennassa jakauman muotoa kuvaava tilastotieteellinen käsite. Otoksesta laskettavaa otosvinouskerrointa merkitään formula_1. Se määritellään kaavalla
missä formula_3 on otoskoko, formula_4 on otoskeskiarvo, formula_5 on kolmas keskusmomentti ja formula_6 on otosvarianssi.


title: Vinous

text: Jakauman sanotaan olevan vino, jos suuri osa havainnoista on keskiarvoa suurempia tai pienempiä. Jos suuri osa havainnoista on keskiarvoa pienempiä, niin jakauma on oikealle vino ja jos suuri osa havainnoista on keskiarvoa suurempia, niin jakauma on vasemmalle vino. Jos vinouskerroin formula_7, niin jakauma oikealle vino. Jos taas formula_8, niin jakauma on vasemmalle vino. Oikealle vinon jakauman oikea "häntä" on vasenta "häntää" pidempi ja vastaavasti vasemmalle vinon jakauman vasen "häntä" on oikeaa "häntää" pidempi.


title: Vinous

text: Jakauman mahdollinen vinous on tärkeä huomioida, sillä monet tilastolliset testit perustuvat olettamukseen jakauman symmetrisyydestä. Vino jakauma ei ole symmetrinen.


title: Ghode Modni

text: Ghode Modni on intialainen keppihevostanssi Goalta. Tanssissa miekoin aseistautuneet upeasti puetut tanssijat esittävät entisaikojen goalaisia sotaurhoja vuoroin taistellen ja perääntyen hevosnukeillaan ratsastaen.


title: Variaatiokerroin

text: Variaatiokerroin on hajonnan tunnusluku, joka ei ole mittayksikköön sidottu. Variaatiokertoimen avulla voi vertailla kahden eri mitta-asteikolla mitatun jakauman hajontoja. Kahden eri jakauman varianssit ja keskihajonnat eivät ole vertailukelpoisia keskenään, jos kyseessä on eri mitta-asteikot. Variaatiokerroin ilmoitetaan yleensä prosentteina.


title: Variaatiokerroin

text: Variaatiokerroin on määritelty keskihajonnan ja keskiarvon osamääränä:


Variaatiokerroin


title: Huipukkuus

text: Huipukkuus on jakauman muotoa kuvaava tilastotieteellinen käsite. Huipukkuuskerroin formula_1 (joskus myös formula_2) kuvaa jakauman huipun terävyyttä. Jos formula_3, niin jakauma on terävähuippuinen eli huipukas. Jos taas formula_4, niin jakauma on litteähuippuinen eli huiputon. Huipukkuus on vaikeampi nähdä jakauman kuvaajasta kuin vinous.


title: Huipukkuus

text: Otoshuipukkuuskerroin lasketaan kaavalla


title: Huipukkuus

text: missä formula_6 on otoskoko, formula_7 neljäs keskusmomentti, formula_8 on toinen keskusmomentti (eli otosvarianssi), formula_9 on otoksen formula_10:s arvo ja formula_11 on otoskeskiarvo.


title: Tomislav Nikolić

text: Tomislav Nikolić (, s. 15. helmikuuta 1952 Kragujevac, Jugoslavian SLT) on serbialainen oikeistopoliitikko ja Serbian presidentti vuosina 2012–2017. Hän on ollut Serbian edistyspuolueen (SNS) johtaja ja entinen Serbian radikaalipuolueen varajohtaja, sekä sen johtaja puoluejohtaja Vojislav Šešeljin ollessa oikeudessa Entisen Jugoslavian kansainvälisessä rikostuomioistuimessa syytettynä sotarikoksista. Nikolić oli 8.–13. toukokuuta 2007 Serbian parlamentin puhemies.


title: Tomislav Nikolić

text: Nikolić oli presidenttiehdokkaana vuoden 2004 vaaleissa ja sai ensimmäisellä kierroksella eniten ääniä, 30,1 %, mutta hävisi toisella kierroksella Boris Tadićille saatuaan 45,4 % äänistä.


title: Tomislav Nikolić

text: Nikolić valittiin parlamentin puhemieheksi 8. toukokuuta 2007 15-tuntisessa istunnossa Serbian demokraattisen puolueen tuella Demokraattisen puolueen Milena Miloševićia vastaan. 9. päivä hän tapasi Venäjän suurlähettilään ja ehdotti parlamentissa Serbian liittymistä Venäjän–Valko-Venäjän supervaltion osaksi vastustamaan Amerikan ja Euroopan unionin hegemoniaa. Hän ehdotti myös maan julistamista hätätilaan Kosovon epävakaan tilanteen vuoksi.


title: Tomislav Nikolić

text: Nikolić joutui eroamaan SDD:n vedettyä häneltä tukensa. Eropuheessaan Nikolić varoitti ettei Radikaalipuolue "istu ja odota", jos hallitus rauhanomaisesti hyväksyy Kosovon itsenäistymisen.


title: Tomislav Nikolić

text:
Nikolić erosi 6. syyskuuta 2008 puolueen johdosta.
Hän sanoi muodostavansa uuden maltillisen euromyönteisen puolueen. 15. syyskuuta hänet ja 17 muuta jäsentä erotettiin radikaalipuolueesta.
Myös erotettu puolueen pääsihteeri Aleksandar Vučić ilmoitti jättävänsä politiikan.
Serbian edistyspuolueen (SNS) ensimmäinen kokous pidettiin 24. huhtikuuta 2010, jolloin Nikolić ja Vučić valittiin sen puheenjohtajaksi ja varapuheenjohtajaksi.


title: Tomislav Nikolić

text: Vuoden 2012 presidentinvaaleissa Nikolić voitti kolmannelle kaudelle pyrkineen Tadićin. Tadić oli etukäteen julistanut presidentinvaalin olevan "kansanäänestys EU-jäsenyydestä." Myös Nikolić kannattaa nykyisin maan EU-jäsenyyttä, mutta suhtautuu siihen kriittisemmin.


title: Tara Strong

text: Tara Lyn Strong (o.s. Charendoff, s. 12. helmikuuta 1973 Toronto, Ontario, Kanada) on kanadalainen ääninäyttelijä, joka tuli tunnetuksi Tehotytöt-piirrossarjan myötä.


title: Tara Strong

text: Tara Strong aloitteli ääninäyttelemisen 1980-luvulla. Ennen uraansa Strongin ollessa neljävuotias hänen kiinnostuksensa näyttelemiseen alkoi eräästä koulun näytelmästä. Pian Strong aloitti seitsemännellä luokalla näyttelemisen Jiddiš teatterissa, vaikka hän ei osannut puhua kyseistä kieltä. Strong kuitenkin opetteli ulkoa vuorosanansa foneettisesti, joka aiheutti myöhemmin ongelmia ohjaajien kehuessa hänen esitystään, eikä Tara ymmärtänyt heitä lainkaan. Juutalaisuutensa myötä hän usein esiintyi Toronton juutalaisteatterissa, jossa Tara lauloi lauluja englanniksi ja hepreaksi.


title: Tara Strong

text: High Schoolin jälkeen Strong haki New Yorkiin "Performing Arts" kouluun, jonka myötä hän sai ensimmäisen ammattilaisroolinsa Gracien teatterinäytelmässä "The Music Man".


title: Tara Strong

text: Strong aloitti ääninäyttelemisen 13-vuotiaana "Hello Kitty's Furry Tale Theater" piirrossarjan myötä, jossa hän esitti pääosaa yhdessä Cree Summerin kanssa. Sittemmin Strong äänitti useita kanadalaisia piirrossarjoja, kuten "Halinallet", "Babar", "Beetlejuice" ja "Kapteeni N". Strong muutti sittemmin Kaliforniaan ollessaan 20-vuotias ja esiintyi aluksi sivurooleissa televisiosarjoissa, kuten "Viiden juttu", "", "Ready or Not" ja "Forever Knight". Strong teki myös yhden ääniroolin "Tales from the Cryptkeeperiin", mutta ei saanut äänirooleja animaatioista. Sittemmin "Hello Kitty" sarjan tuottaja pyysi Strongia äänittämään agentti Heatherin roolia "Gadget Boy and Heather" animaatioon, jonka jälkeen Strong alkoi saamaan lisää rooleja eri piirrossarjoista, kuten "The New Batman Adventures, Tehotytöt, Fairly Odd Parents, Teen Titans, Jake Long – amerikkalainen lohikäärme" ja "Ben 10". Strongin ääntä on kuultu myös videopeleissä, kuten "Final Fantasy X" ja "Final Fantasy X-2" Rikku-nimisen hahmon äänenä.


title: Tara Strong

text: Helmikuussa 2012 Chris Rockin vähättelevät lausunnot ääninäyttelemisestä nousi uutisiin, kun Strong kertoi Twitterissä haastavansa Rockin todelliseen ääninäyttelemiseen.


title: Tara Strong

text: Strong oli ensimmäisen kerran ehdolla Annie-palkinnon saajaksi vuonna 1999 Pipan ääniroolista "Tehotytöt" sarjan myötä. Seuraavan kerran Strong huomioitiin Annie-ehdokkuudella vuonna 2001 Timmy Turnerin roolista "Fairly Odd Parents" sarjassa ja Melodyn roolista animaatioelokuvassa "". Hän ei kuitenkaan voittanut Annie-palkintoa kummastakaan roolista. Kolme vuotta myöhemmin Strong nimettiin toistamiseen kahdesta ääniroolista Annie- ja Interactive Achievement -ehdokkaaksi. Annie-ehdokkuuden hän sai Dannon O'Mallardin roolista "Vekarat" sarjasta, mutta ei voittanut palkintoa. Sen sijaan Interactive Achievement Awardseissa hän voitti ensimmäisen palkintonsa Rikku hahmon roolista "Final Fantasy X-2" videopelistä. Vuonna 2006 Strong oli toistamiseen ehdolla Dannan O'Mallardin roolista tällä kertaa Daytime Emmy-ehdokkaana, mutta ei voittanut palkintoa. Viisi vuotta myöhemmin Strong nimettiin myös toistamiseen Timmy Turnerin roolista Annie-ehdokkaaksi. Hän ei kuitenkaan voittanut kyseistä palkintoa, joka meni Jeff Bennettille.


title: Tara Strong

text: Tara on ollut naimisissa Craig Strongin kanssa vuodesta 2000 lähtien, ja heillä on kaksi poikaa; Sammy ja Aden Strong.


title: Transformers: Animated

text: Transformers: Animated on yhdysvaltalainen Transformersiin perustuva animaatiosarja, joka alkoi Yhdysvalloissa joulukuussa 2007 Cartoon Networkilla. Sarjan on tuottanut Cartoon Network Studios ja animoinnista vastasi Studio 4°C. Siitä tuotettiin yhteensä 42 jaksoa, joiden esitys päättyi 23. toukokuuta 2009.


title: Transformers: Animated

text: Sarjan päähahmo Optimus Prime on nuorempi mitä aikaisemmissa Transformers sarjoissa ja hänen muuntautumismuotonsa on paloauto. Sarjan on suunniteltu kestävän aluksi yhteensä 29. jakson verran kahden tuotantokauden ajan ja se on ensimmäinen täysin Yhdysvaltalainen ohjelma. Aluksi sarjan piti alkaa syksyllä 2007, mutta se kuitenkin siirrettiin vuoden 2008 keväälle. Sekin aikataulu kuitenkin muutettiin ja sarja alkoi 26. joulukuuta 2007, 70 minuutin kestoisella elokuvalla, jossa oli yhdistetty sarjan kolme ensimmäistä jaksoa. Kahden tuotantokauden jälkeen sarjasta päätettiin tuottaa 13 jaksoa lisää Entertainment Rightsin myötä. Esitys alkoi Yhdysvalloissa keväällä 2009.


title: Transformers: Animated

text: Vaikka sarjasta haluttiin tehdä aivan toisenlainen mitä aikaisemmat Transformers-sarjat niin mukaan on otettu paljon vaikutteita alkuperäisesta The Transformers-sarjasta. Esimerkiksi mukaan on otettu Dinobotteja ja alkuperäisen sarjassa ääninäytelleet John Moschitta Jr. ja Susan Blu uusivat omat roolinsa. Corey Burton uusi ainoastaan yhden roolinsa, Shockwaven äänen. Muun muassa Sentinel Prime teki ensi esiintymisensä animaationa.


title: Transformers: Animated

text: Suomessa sarja sai ensi-iltansa MTV3:lla 17. elokuuta 2008. Kolmatta tuotantokautta ei lainkaan esitetty Suomessa.


title: Transformers: Animated

text:
Sarja sijoittuu lähitulevaisuuteen, kun muukalaiset transformerit saapuvat vahingossa Detroitiin taisteltuaan ensimmäistä kertaa Megatronin johtamia pahoja Decepticoneja vastaan Ikikipinästä. Optimus Prime, Bumblebee, Prowl, Bulkhead ja Ratchet heräävät horroksesta 50 vuoden päästä ja yrittävät olla vuorovaikutuksessa maan asukkaisiin jännitävällä ja humoristisella tavalla. Autoboteilla on nyt uusi tehtävä suojella kaupunkia ja erityisesti Ikikipinää kaikin keinoin, sillä Decepticonit kuten Starscream ja Megatron vaanivat heitä tilaisuuden tullen. Megatron joutuu kuitenkin törmäyksen vuoksi eroon kehostaan ja hänen päänsä joutuu nuoren Sumdacin omaisuudeksi, joka kehittää ainutlaatuisesta teknologiasta menestyksekkään yhtiön ja 50 vuotta myöhemmin koko Detroit on teknologian edelläkävijä.
Pienen Autobottiryhmän kokematon ja vielä nuori johtaja, joka yrittää kaikin keinoin oppia tulemaan paremmaksi johtajaksi katselemalla historiallisia videoita. Optimus muuntautuu paloautoksi.


title: Transformers: Animated

text: Ryhmänsä nuorin ja vitsikkäin jäsen. Pienestä koostaan huolimatta hän on nopea. Bumblebee muuntautuu Chevrolet Beatiksi.


title: Transformers: Animated

text: Kokenut ja vanha Autobotti, joka toimii lääkintämiehenä. Vanhan ikänsä vuoksi Ratchet on usein kärttyisä ja ärsyyntyy helposti Bumblebeen piikittelyistä. Ratchet muuntautuu ambulanssiksi.


title: Transformers: Animated

text: Isokokoinen Autobotti, joka on erittäin vahva. Hän muuntautuu armeijan henkiseksi panssaroiduksi ajoneuvoksi. Bulkhead on hieman kömpelö.


title: Transformers: Animated

text: Hyvin itsenäinen ja itsepäinen Autobotti, joka puhuu harvoin. Viihtyy luonnon helmassa ja on kiinnostunut Maan organismeista. Hän on kyberninja ja muuntautuu moottoripyöräksi.


title: Transformers: Animated

text: Autobottien ylin komentaja, joka taisteli Ratchetin kanssa vuosia sitten Decepticoneja vastaan. Hän kuuluu Cybertronin eliittivartijoihin, johon kuuluvat muun muassa Sentinel Prime ja Jazz. Ultra Magnus käyttää aseenaan voimakasta asetta nimeltä Magnus-vasara, jonka hän saa tarvittaessa varustettua salamalla.


title: Transformers: Animated

text: Kuumapäinen nuori Autobotti, joka kuuluu Cybertronin Eliittivartiostoon. Hän ei tule millään toimeen Optimus Primen kanssa, jonka kanssa opiskeli Autobottien akatemiassa. Hän käyttää aseinaan energiakenttää ja seivästä, sekä muuntautuu maastoautoksi lumiauralla.


title: Transformers: Animated

text: Jazz on Ultra Magnusin oikea käsi Cybertronin Eliittivartiostossa. Hän on Prowlin tavoin kyberninja ja käyttää aseinaan nunchakuja. Jazz on kiinnostunut maaplaneetan kulttuurista ja muuntautuu urheiluautoksi.


title: Transformers: Animated

text: Kun Eliittivartiosto oli kopioinut tiedon lentämistekniikasta Starscreamin haarniskasta tämän ollessa vankina, he rakensivat nämä kaksoset ensimmäisiksi lentäviksi Autoboteiksi. Muuntautuvat cybertronilaisiksi suihkukoneiksi ja voivat yhdistyä soturiksi nimeltä Safeguard.


title: Transformers: Animated

text: Dinobottien johtaja ja heistä ainoa puhekykyinen. Käyttää asenaan tulella varustettua liekkimiekkaa sekä Muuntautuu mekaaniseksi tyrannosaurukseksi.


title: Transformers: Animated

text: Dinobotti joka on väkivahva. Käyttää aseenaan tulella varustettua suurta pakuista liekkinuijaa sekä Muuntautuu mekaaniseksi triceratopsiksi.


title: Transformers: Animated

text: Dinoboteista ainoa lentokykyinen. Käyttää aseenaan tulella varustettua liekki ketjukuulanuijaa sekä Muuntautuu mekaaniseksi pteranodoniksi.Decepticonien julma johtaja, joka etsi Ikikipinää yli 4 miljoonaa vuotta. Hän vaatii täydellistä uskollisuutta alamaisiltaan. Starscreamin takia Megatron hajoaa palasiksi ja putoaa maapallolle, josta hänet löytää nuori poika nimeltä Isaac Sumdac. 50 vuotta myöhemmin Megatron on Sumdacin työpaikalla ja pelkkänä päänä hän ei kykene tekemään mitään. Hänellä on kuitenkin yksi tavoite manipuloida Sumdac korjaamaan hänet jälleen robottimuotoonsa. 1. kauden lopulla Lungut ja Blitzwing saivat Sari Sumdacin avaimen, jonka sisällä oli Ikikipinän energiaa. Saatuaan robottikehonsa korjattua Megatron yritti viedä Ikikipinän ja onnistui asettamaan sen kipinäkammioonsa. Mutta Optimus iski Sarin avaimen suoraan Ikikipinään hajottaen sen sirpaleiksi. Megatron muuntautuu futuristiseksi V-22 Osprey -helikopteriksi.


title: Transformers: Animated

text: Megatronin juonitteleva oikeankäden mies, joka pyrkii vain syrjäyttämään johtajansa pois hänen tieltään tullakseen Decepticonien uudeksi johtajaksi. Starscream on aina elänyt Megatronin varjossa ja kokee tehneensä yhtä paljon ellei enemmänkin Decepticonien hyväksi, kuin Megatron. Starscreamillä ei kuitenkaan ole tarpeeksi karismaa innoittaakseen muita kannattamaan häntä johtajana. Tämän vuoksi Starscream usein valehtelee, manipuloi ja pettää liittolaisiaan. Hän muuntautuu F/A-18 Hornet -hävittäjäksi.


title: Transformers: Animated

text: Isokokoinen Decepticon, joka palvelee Megatronia uskollisesti. Megatronin kadottua, hän oli ainoa, joka uskoi tämän olevan yhä elossa. Megatron otti häneen yhteyttä ja neuvoi häntä viemään Sari Sumdacin avaimen, joka sisälsi Ikikipinän energiaa. Avaimen avulla Megatron saisi robottikehonsa korjattua. Muuntautuu futuristiseksi Bartini Beriev VVA-14 -pommikoneeksi.


title: Transformers: Animated

text: Decepticon, jolla on kolme eri persoonaa. Sinikasvoinen on luonteeltaan jäinen eikä puhu kovin äänekkäästi. Punakasvoinen on luonteeltaan kuumapäinen ja kovistelee erittäin paljon. Mustakasvoinen on luonteeltaan seonnut ja nauraa lähes koko ajan. Blitzwing on kolmimuuntuja ja kykenee muuntautumaan kahteen eri muuntautumismuotoon: panssarivaunuksi ja hävittäjäksi.


title: Transformers: Animated

text: Alun perin Elita 1, Optimuksen ja Sentinelin opiskelutoveri Autobottien akatemiassa. Kun he olivat etsimässä Decepticonien vanhaa sota-alusta eräältä planeetalta, Elita ei ehtinyt ajoissa ulos, kun luola sortui. Luolassa asuvat jättiläishämähäkit myrkyttivät Elitan muuttaen hänet puoliorgaaniseksi transformeriksi, joka muuntautuu hämähäkiksi. Elita otti käyttöön nimen Blackarachnia ja liittyi Decepticoneihin voidakseen löytää keinon palautua entiselleen.


title: Transformers: Animated

text:
Decepticonien kaksoisagentti, jolla on hyvin erikoinen muuntautumisjärjestelmä. Hän kykenee muuntautumaan kahteen eri robottimuotoon, joista toinen on hänen valeasunsa, jossa hän esiintyy nimellä Longarm Prime. Shockwaven ollessa vielä vakooja, hän käytti hyväksi sitä, että Bumblebee oli kuullut vakoojan keskustelun ja luullut syylliseksi Autobotin nimeltä Wasp. Autobottien keskuudessa hän yleni Cybertronin tiedustelijoiden johtajaksi. 2. kaudella hän piti yhteyttä Megatroniin auttaakseen tätä pääsemään Cybertronille, kun suurin osa Eliittivartioston väestä suojeli avaruussiltoja Deceptioneilta ympäri galaksia. Shockwave muuntautuu cybertronilaiseksi panssarivaunuksi.
Muuntautuu kaivinkoneeksi.
Muuntautuu sementtiautoksi.
Syntyi myöhemmin kuin Scrapper ja Mixmaster. Pitää itseään heidän johtajana. Muuntautuu lastaustrukiksi.


title: Transformers: Animated

text: Palkkionmetsästäjä, joka keräilee itselleen muilta transformereilta kuuluneita aseita ja varusteita. Hän aiheutti Ratchetille tämän arvet ja varasti tältä vuosia sitten EMP-generaattorin. Lockdown on vanginnut myös Optimuksen ja Prowlin, jota vastaan hän taisteli kolmesti. Myöhemmin selvisi, että Lockdown oli hänen tavoin ennen kyberninja ja oli myös vastuussa heidän mestarinsa kuolemasta. Lockdown muuntautuu muskeliautoksi.


title: Transformers: Animated

text:
Oli alun perin Megatronin luomus jonka hän ehdotti Isaac Sumdacille antamaan sen syntymäpäivälahjaksi tyttärelleen Sari Sumdacille. Sarin käyttäessään avaintaan joka kerta Soundwaweviin jonka aikana avaimen energia muutti Soundwawen oman tahdon herraksi. Megatron sai hänet uskomaan että Autobotit ovat hänen vihollisiaan, jonka jälkeen Soundwawe käytti selässään äänistereoita, jotka saivat robotit sulautumaan Soundwaveen, joka muutti hänen robottikehonsa suureksi ja itsestään Decepticoniksi. Soundwawe muuntautuu Scion xB-autoksi. 3 kaudella Soundwawe on luonut kaksi pikku apulaista, Laserbeakin ja Ratbatin.
1. tuotantokausi (2007–2008)2. tuotantokausi (2008)3. tuotantokausi (2009)Sarjan pohjalta julkaistiin myös yksi videopeli Nintendo DS:lle vuonna 2008.


title: S/S Savonmaa

text: S/S Savonmaa oli suomalainen rahtihöyrylaiva, joka upposi Norjan etelärannikolla Mandalin edustalla, Skagerrakissa 20. tammikuuta 1937. Onnettomuus, jossa koko sen 26 hengen miehistö sai surmansa, teki suuren vaikutuksen paikallisiin norjalaisiin asukkaisiin. Sekä valtakunnallisesti radioituun miehistön siunaustilaisuuteen helmikuussa 1937 että laivan onnettomuuspaikalle pystytetyn muistomerkin paljastustilaisuuteen elokuussa 1938 osallistui tuhansia ihmisiä. Nykyisin laivan hylky on harrastajasukeltajien keskuudessa tunnettu kohde.


title: S/S Savonmaa

text: Laiva valmistui Eriksbergin telakalla Göteborgissa, Ruotsissa vuonna 1921. Laivaa kutsuttiin rakennusvaiheessa nimellä "Franconia," mutta se valmistui nimellä "Roland", jolla nimellä se luovutettiin omistajalleen Svenska Levantlinjen Dan Brostromille rahtiliikenteeseen. Yhtiön osakekanta siirtyi vuonna 1927 emoyhtiö Tirfingille, jolta Suomen Höyrylaiva Osakeyhtiö osti aluksen vuonna 1936. Laiva nimettiin uudelleen S/S "Savonmaaksi".


title: S/S Savonmaa

text: Jo joulukuusta 1936 lähtien, 30 vuorokauden ajan, Pohjois-Atlantilla ja Pohjanmerellä oli puhaltanut lähes taukoamaton hirmumyrsky. Useita laivoja oli tuhoutunut, ja noin 300 merimiestä oli kuollut. Myrskystä huolimatta S/S "Savonmaa" oli lastattu valmiiksi Helsingissä 16. tammikuuta 1937 matkalle kohti Manchesteria sekä Liverpoolia. Lastiruumissa oli 1 904 tonnia erilaista kappaletavaraa, kuten puuta, selluloosaa, graniittisia hautakiviä sekä Britannian Helsingin suurlähettilään paluumuuttokuorma. Laivan päällikkö oli nimeltään Ragnar Bäckman.


title: S/S Savonmaa

text: "Savonmaa" tuli Skagerrakiin 19. tammikuuta, jolloin se kohtasi saman varustamon höyrylaiva S/S "Castorin". "Castorin" kapteeni Hänninen, joka sattui olemaan Bäckmanin lanko, keskusteli tämän kanssa radion kautta. Hänninen, joka ei ollut aiemmin nähnyt "Savonmaata", kuvaili radioon, kuinka kaunis näky laiva oli kapeine runkoineen ja terävine muotoineen seilatessaan voimakkaassa etelälounaisessa myrskyssä kohti "Castoria".


title: S/S Savonmaa

text: Göteborgin radioasema oli yhteydessä "Savonmaahan" kello 17.45. Sään kovuutta keskiyön jälkeen 20. tammikuuta kuvaa se, että Songvårin majakanhoitaja Theodor Gundersenin piti naulata kiinni 18 metriä merenpinnan yläpuolella olevan vanhan majakan kellarin ikkunat, jottei kellari olisi täyttynyt sinne roiskuvasta merivedestä. Gundersen kertoi myös tunteneensa höyrylaivan hiilistä tulevaa savunhajua noin viisi minuuttia puoli yhden jälkeen yöllä. Seuraavana aamuna uutiset kuultuaan hän ymmärsi kyseessä olleen S/S "Savonmaa".


title: S/S Savonmaa

text:
Laivasta kuultiin varsinaisesti lisää vasta kello 01.28, jolloin Göteborgin radioasema vastaanotti hätäsanoman: "”Ashore outside Songvår.”" (”Karilla Songvårin ulkopuolella.”). Kello 01.35 puolestaan Kristiansandin edustalla sijaitsevan Flekkerøyn radioasema vastaanotti hätäsanoman: "”Steamer" Savonmaa "touched ground outside Songvår.”" (”Höyrylaiva "Savonmaa" pohjakosketuksessa Songvårin ulkopuolella.”) Aluksen sähköttäjä oli pyytänyt radioasemia suuntimaan alusta ja selvittämään aluksen sijaintia, jota sen oli itse hankala tehdä kovan merenkäynnin aiheuttaman rullauksen vuoksi. Göteborgin asema lähetti suuntimaviestin, jonka "Savonmaa" kuittasi vastaanotetuksi. Kello 01.42 laiva paikannettiin Oksøyn saarelta. Tjømen radioasema oli myös yhteydessä "Savonmaahan," ja kello 01.50 Kristiansandin rannikkopelastus sekä Arendalissa sijainnut pelastusalus "Ula" saivat hälytyksen. Myös Ny-Hellesundin luotsiasemaan yritettiin saada yhteyttä, mutta puhelinlinjat olivat poikki. Alueella puhalsi 11-12 boforin myrsky, joka vastaa noin 30 m/s tuulennopeutta. Lumituisku oli tiheää, ja näkyvyys oli lähellä nollaa. Myös eräs toinen luotsi hälytettiin, mutta hän ei uskaltanut lähteä myrskyn keskelle pienellä luotsialuksellaan.
Flekkerøyn radioaseman sähköttäjä pyysi Søgnen keskusasemaa tiedottamaan alueen kalastajia "Savonmaan" merihädästä. Kello 02.00 Blaavandin radioasema Tanskassa oli yhteydessä alukseen kysyen: "”Ønsker De øyeblikkelig assistanse?”" (”Haluatteko välitöntä apua?”). "Savonmaa" vastasi "”Yes”" ja vähän sen jälkeen "”Ja”" (”Kyllä”). Minuuttia myöhemmin "Savonmaa" lähetti kysymyksen: "”Finnes det noen livredningsstasjon?”" (”Onko olemassa pelastusasemaa?”). Tämä oli sähköttäjä Gustav Erik Forsblomin viimeinen viesti alukselta.
"Savonmaan" on arvioitu todennäköisesti törmänneen Balderskjærene (tai Ballastskjærene) -nimiselle karikolle, josta alus on sittemmin ajautunut edelleen kohti Kneblingenin luotoa. Aiemmin aluksen on arveltu kulkeneen läheltä Songvårin majakkaa, koska majakanvartija oli tuntenut aluksen piipuista lähteneeksi arvioitua savunhajua kyseisenä ajankohtana. Myrskyn aiheuttama voimakas lounainen merivirta oli painanut aluksen viisi merimailia kurssistaan sivuun, minkä vuoksi se ei päässyt suunnitellusti ja turvallisesti ohittamaan Ryvingenin ja Lindesnesin majakoita, vaan kariutui Mandalin edustalle.


title: S/S Savonmaa

text: Koska "Savonmaa" oli ilmoittanut sijainnikseen Songvårin, ei hälytystä annettu aluksi lainkaan lännemmäksi Mandalin rannikolle. Etsinnät keskittyivät päivän valjettua siten aluksi oletetulle onnettomuuspaikalle noin kaksi meripeninkulmaa liiaksi itään. Ensimmäisenä aluksen hylyn löysi kalavesiltään lännemmäksi ajautunut flekkerøyläinen kalastusalus "Løvspring" lähestyessään Kneblingenin luotoa. Aluksella olleet Georg Kristiansen, Birger Berge, Sakarias Johannesen ja Martin Nilsen Kjellevik näkivät laivasta vain mastoja sekä hieman peräosaa merenpinnan yläpuolella. Sää oli edelleen äärimmäisen vaikea, mutta Johannesen ja Kjellevik onnistuivat hyppäämään aluksesta vaikeapääsyiselle Kneblingenin luodolle. Rantautuminen oli erittäin vaarallista, ja miesten täytyi heittää saappaansa edeltä käsin saarelle ja hypätä perässä vasta sitten, jotta he eivät liukastuisi. Miehet etsivät tuloksetta eloonjääneitä lähinnä merta olevista lumikinoksista.


title: S/S Savonmaa

text: Pari tuntia myöhemmin kalastusalus "Rapp" miehistönään Oskar Salthaug, tämän poika Sigurd sekä Oskarin veli Sverre Kåløy saapui paikalle. "Løvspring" lähti kohti rantaa raportoidakseen "Savonmaan" löytymisestä. Tällä välin Sigurd Salthaug ja Sverre Kåløy onnistuivat pääsemään luodolle pienellä soutuveneellään. Myös he etsivät eloonjääneitä kallionkoloista lähellä rantaa ilman tuloksia. Rannalle oli ajautunut suuria määriä hylkytavaraa. Sen joukossa oli pelastusveneen sirpaleita, radioaseman katto sekä tuhansittain puisia hyrriä, jotka olivat uusia vientiartikkeleita Englannin markkinoille. Lastiruumista purkautui yhä selluloosaa, paperipaaleja ja muuta lastia merenkäynnin jatkuessa. Toisen lähisaaren rannassa nähtiin pelastusveneen puisia ilmasäiliöitä. Toiveet eloonjääneiden löytämisestä ankarassa pakkassäässä olivat olemattomat.